**Anexa la OMIPE NR.**

**GHIDUL SOLICITANTULUI**

Condiţii specifice de accesare a fondurilor din

**Programul Asistenţă Tehnică 2021-2027**

P1- Asigurarea funcționării sistemului de coordonare şi control al fondurilor FEDR, FC, FSE+, FTJ şi gestionarea programelor

**Decembrie 2023**



Autoritatea de Management pentru POAT 2021-2027

[1. PREAMBUL, ABREVIERI ȘI GLOSAR 4](#_Toc154732707)

[1.1. Preambul 4](#_Toc154732708)

[1.2. Abrevieri 5](#_Toc154732709)

[1.3. Glosar 6](#_Toc154732710)

[2. ELEMENTE DE CONTEXT 7](#_Toc154732711)

[2.1. Informații generale Program 7](#_Toc154732712)

[2.2. Prioritatea/Fond/Obiectiv de politică/ Obiectiv specific 8](#_Toc154732713)

[2.3. Reglementări europene și naționale, cadrul strategic, documente programatice aplicabile 8](#_Toc154732714)

[3. ASPECTE SPECIFICE APELULUI DE PROIECTE 9](#_Toc154732715)

[3.1. Tipul de apel 9](#_Toc154732716)

[3.2. Forma de sprijin (granturi; instrumente financiare, premii) 10](#_Toc154732717)

[3.3. Bugetul alocat apelului de proiecte 10](#_Toc154732718)

[3.4. Rata de cofinanțare 10](#_Toc154732719)

[3.5. Zona/zonele geografică(e) vizată(e) de apelul de proiecte 11](#_Toc154732720)

[3.6. Acțiuni sprijinite în cadrul apelului 11](#_Toc154732721)

[3.7. Grup țintă vizat de apelul de proiecte 11](#_Toc154732722)

[3.8. Indicatori 11](#_Toc154732723)

[3.9. Rezultate așteptate 12](#_Toc154732724)

[3.10. Operațiune de importanță strategică N/A 12](#_Toc154732725)

[3.11. Investiții teritoriale integrate N/A 12](#_Toc154732726)

[3.12. Dezvoltare locală plasată sub responsabilitatea comunității N/A 12](#_Toc154732727)

[3.13. Reguli privind ajutorul de stat N/A 12](#_Toc154732728)

[3.14. Reguli privind instrumentele financiare N/A 12](#_Toc154732729)

[3.15. Acțiuni interregionale, transfrontaliere și transnaționale N/A 12](#_Toc154732730)

[3.16. Principii orizontale 12](#_Toc154732731)

[3.17. Aspecte de mediu (inclusiv aplicarea Directivei 2011/92/UE a Parlamentului European și a Consiliului). Aplicarea principiului DNSH. Imunizarea la schimbările climatice 13](#_Toc154732732)

[3.18. Caracterul durabil al proiectului 13](#_Toc154732733)

[3.19. Acțiuni menite să garanteze egalitatea de șanse, de gen, incluziunea și nediscriminarea 13](#_Toc154732734)

[3.20. Teme secundare N/A 14](#_Toc154732735)

[3.21. Informarea și vizibilitatea sprijinului din fonduri 14](#_Toc154732736)

[4. INFORMAȚII ADMINISTRATIVE DESPRE APELUL DE PROIECTE 15](#_Toc154732737)

[4.1. Data deschiderii apelului de proiecte 15](#_Toc154732738)

[4.2. Perioada de pregătire a proiectelor 15](#_Toc154732739)

[4.3. Perioada de depunere a proiectelor 15](#_Toc154732740)

[4.4. Modalitatea de depunere a proiectului 15](#_Toc154732741)

[5. CONDIȚII DE ELIGIBILITATE 17](#_Toc154732742)

[5.1. Eligibilitatea solicitanților și partenerilor 17](#_Toc154732743)

[5.2. Eligibilitatea activităților 17](#_Toc154732744)

[5.3. Eligibilitatea cheltuielilor 19](#_Toc154732745)

[5.4. Valoare minimă și maximă eligibilă/nerambursabilă a unui proiect 25](#_Toc154732746)

[5.5. Cuantumul cofinanțării acordate 25](#_Toc154732747)

[5.6. Durata proiectului 25](#_Toc154732748)

[5.7. Alte cerințe de eligibilitate a proiectului N/A 26](#_Toc154732749)

[6. INDICATORI DE ETAPĂ 26](#_Toc154732750)

[7. COMPLETAREA ȘI DEPUNEREA CERERILOR DE FINANȚARE 27](#_Toc154732751)

[7.1. Completarea formularului cererii 27](#_Toc154732752)

[7.2. Limba utilizată în completarea cererii de finanțare 27](#_Toc154732753)

[7.3. Metodologia de justificare și detaliere a bugetului cererii de finanțare 27](#_Toc154732754)

[7.4. Anexe și documente obligatorii la depunerea cererii 28](#_Toc154732755)

[7.5. Aspecte administrative privind depunerea cererii de finanțare 28](#_Toc154732756)

[7.6. Anexele și documente obligatorii la momentul contractării 30](#_Toc154732757)

[7.7. Renunțarea la cererea de finanțare 30](#_Toc154732758)

[8. PROCESUL DE EVALUARE, SELECȚIE ȘI CONTRACTARE A PROIECTELOR 31](#_Toc154732759)

[8.1. Principalele etape ale procesului de evaluare, selecție și contractare 31](#_Toc154732760)

[8.2. Conformitate administrativă – DECLARAȚIA UNICĂ 31](#_Toc154732761)

[8.3. Etapa de evaluare preliminară – dacă este cazul (specific pentru intervențiile FSE+) N/A 32](#_Toc154732762)

[8.4. Evaluarea tehnică și financiară. Criterii de evaluare tehnică și financiară 32](#_Toc154732763)

[8.5. Aplicarea pragului de calitate 33](#_Toc154732764)

[8.6. Aplicarea pragului de excelență N/A 33](#_Toc154732765)

[8.7. Notificarea rezultatului evaluării tehnice și financiare. 33](#_Toc154732766)

[8.8. Contestații 33](#_Toc154732767)

[8.9. Contractarea proiectelor 34](#_Toc154732768)

[9. ASPECTE PRIVIND CONFLICTUL DE INTERESE 35](#_Toc154732769)

[10. ASPECTE PRIVIND PRELUCRAREA DATELOR CU CARACTER PERSONAL 35](#_Toc154732770)

[11. ASPECTE PRIVIND MONITORIZAREA TEHNICĂ ȘI RAPOARTELE DE PROGRES 36](#_Toc154732771)

[11.1. Rapoartele de progres 36](#_Toc154732772)

[11.2. Vizitele pe monitorizare 36](#_Toc154732773)

[11.3. Mecanismul specific indicatorilor de etapă. Planul de monitorizare 36](#_Toc154732774)

[12. ASPECTE PRIVIND MANAGEMENTUL FINANCIAR 37](#_Toc154732775)

[12.1. Mecanismul cererilor de prefinanțare 37](#_Toc154732776)

[12.2. Mecanismul cererilor de plată 37](#_Toc154732777)

[12.3. Mecanismul cererilor de rambursare 37](#_Toc154732778)

[12.4. Graficul cererilor de prefinanțare/plată/rambursare 38](#_Toc154732779)

[12.5. Vizitele la fața locului 38](#_Toc154732780)

[13. MODIFICAREA GHIDULUI SOLICITANTULUI 38](#_Toc154732781)

[13.1. Aspectele care pot face obiectul modificărilor prevederilor ghidului solicitantului 38](#_Toc154732782)

[13.2. Condiții privind aplicarea modificărilor pentru cererile de finanțare aflate în procesul de selecție (condiții tranzitorii) 38](#_Toc154732783)

[14. ANEXE 38](#_Toc154732784)

Program: Programul Asistență Tehnică 2021-2027

Prioritate: P1- Asigurarea funcționării sistemului de coordonare şi control al fondurilor FEDR, FC, FSE+, FTJ şi gestionarea programelor

Obiectiv specific: N/A

Apel de proiecte: PoAT/P1/ Asigurarea funcționării sistemului de coordonare şi control al fondurilor FEDR, FC, FSE+, FTJ şi gestionarea programelor

Cod Apel: PAT/214/PAT\_P1/AT - PoAT/P1/Asigurarea funcționării sistemului de coordonare şi control al fondurilor FEDR, FC, FSE+, FTJ şi gestionarea programelor

# **PREAMBUL, ABREVIERI ȘI GLOSAR**

## Preambul

Prezentul ***Ghid al solicitantului* – Condiții Specifice de accesare a fondurilor din Prioritatea 1 - POAT 2021-2027** reprezintă un îndrumar al potențialilor beneficiari (solicitanți) și furnizează informaţii utile cu privire la condițiile de eligibilitate a solicitanţilor și a cheltuielilor, modul de solicitare a finanţării, evaluarea şi selecţia proiectelor și pașii aferenți contractării proiectelor aprobate.

Ghidul solicitantului – Condiții Specifice Prioritatea 1

(prezentul ghid)

Depunere proiecte ⇒ Evaluare proiecte⇒Selecție proiecte ⇒ Contractare proiecte

Solicitanții sunt încurajați să citească cu atenţie prevederile cuprinse în prezentul ***Ghid al solicitantului*** şi în anexele sale, disponibile la Secțiunea dedicată PoAT 2021-2027 din cadrul site-ului MIPE: [www.mfe.gov.ro](http://www.mfe.gov.ro).

În cazul în care, după parcurgerea prezentului document aveți întrebări cu privire la pregătirea și completarea cererii de finanțare, le puteți trimite la adresa de e-mail [helpdesk.poat@mfe.gov.ro](mailto:helpdesk.poat@mfe.gov.ro).

În situaţia în care pe parcursul apelului de proiecte intervin modificări ale cadrului legal ori alte modificări de natură a afecta regulile şi condiţiile de finanţare stabilite prin prezentul Ghid, Autoritatea de Management îşi rezervă dreptul de a aduce completări sau modificări ale conținutului acestuia. Astfel, vă recomandăm să consultați periodic secțiunea PoAT din cadrul site-ului MIPE <https://mfe.gov.ro> pentru orice modificări aduse prezentului ghid sau orice alte informații de interes.

## Abrevieri

AM Autoritate de Management

ADR **Agenție pentru Dezvoltare Regională**

AD Acord de Delegare

AP Acord de Parteneriat

CE Comisia Europeană

SECMP Serviciul Evaluare, Contractare și Modificare Proiecte

CF Cerere de finanțare

CPP Cerere de propuneri de proiecte

CSC Comisia de Soluționare a Contestațiilor

DGATPE Direcţia Generală Asistenţă Tehnică Programe Europene

DGPECP Direcţia Gestionare Program, Evaluare si Contractare Proiecte

DGPCS Direcția Generală Programare și Coordonare Sistem

DGJRP Direcția Generală Juridică şi Relația cu Parlamentul

SCIS Serviciul Comunicare Instrumente Structurale

FEDR Fondul European de Dezvoltare Regională

FC Fondul de Coeziune

FSE+ Fondul Social European Plus

FTJ Fondul pentru o tranziție justă

GS Ghidul Solicitantului

HG Hotărâre a Guvernului

MIPE Ministerul Investițiilor și Proiectelor Europene

NGN Next Generation Networks

OUG Ordonanță de Urgență a Guvernului

PoAT Programul Asistență Tehnică 2021-2027

PoS Programul Sănătate

SFC 2021 Sistemul pentru Managementul Fondurilor în UE 2021-2027 dezvoltate de CE

SMP Serviciul Monitorizare Proiecte

UE Uniunea Europeană

MySMIS2021 Aplicația conexă SMIS2021+ care permite schimbul de date între beneficiari sau potențiali beneficiari și autorități

## Glosar

În sensul prezentului ghid, termenii și expresiile de mai jos au următoarea semnificație:

1. *activitate de bază în cadrul unui proiect* – activitate sau pachet de activități declarate de către beneficiar ca fiind principale sau de referință pentru un proiect, care se verifică de către autoritatea de management/organismul intermediar, după caz, în etapa de contractare, la momentul întocmirii planului de monitorizare al proiectului și care trebuie să respecte următoarele condiții cumulative:

a.1) are legătură directă cu obiectul proiectului pentru care se acordă finanțarea și contribuie în mod direct și semnificativ la realizarea obiectivelor acesteia;

a.2) se regăsește în cererea de finanțare sub forma activităților eligibile obligatorii specificate în Ghidul Solicitantului;

a.3) nu face parte din activitățile conexe, așa cum sunt acestea definite în Ghidul Solicitantului;

a.4) bugetul estimat alocat activității sau pachetului de activități reprezintă minim 50% din bugetul eligibil al proiectului;

2. *apel de proiecte* - invitație publică adresată de către autoritatea de management/organismul intermediar, după caz, categoriilor de solicitanți eligibili stabiliți prin Ghidul Solicitantului, în vederea transmiterii cererilor de finanțare, în cadrul uneia sau mai multor priorități din cadrul programului;

3*. calendar de apeluri de proiecte* – calendarul lansării apelurilor de proiecte planificate de autoritatea de management pe durata unui an calendaristic, care, pe lângă informațiile minime prevăzute la art. 49 alin (2) din Regulamentul (UE) 2021/1060, cu modificările și completările ulterioare, include perioadele estimate pentru evaluare și contractare în vederea asigurării predictibilității accesului la fondurile externe nerambursabile;

4*. cerere de finanțare* – document standardizat, disponibil în sistemul informatic MySMIS2021/SMIS2021+, prin care este solicitat sprijin financiar în cadrul oricăruia dintre programele cofinanțate din Fondul european de dezvoltare regională, Fondul de coeziune, Fondul social european Plus și Fondul pentru o tranziție justă în perioada 2021-2027, în condițiile aplicabile apelului de proiecte în care se solicită finanțare, pentru acoperirea totală sau parțială a costurilor de realizare ale unui proiect; în acest scop, în cadrul cererii de finanțare este prezentat detaliat proiectul, este argumentată necesitatea lui, sunt prezentate avantajele sale, planul de activități, planul de achiziții, bugetul proiectului, indicatorii de realizare și de rezultat, precum și orice alte elemente necesare, prevăzute în Ghidul Solicitantului și care sunt cuprinse în sistemul informatic MySMIS2021/SMIS2021+;

5*. dată* *lansare apel de proiecte* – data de la care solicitanții pot depune cereri de finanțare în cadrul apelului de proiecte deschis în sistemul informatic MySMIS2021/SMIS2021+ de către autoritatea de management/organismul intermediar, după caz;

6. *declarație unică a solicitantului/partenerului/liderului de parteneriat* – declarație pe propria răspundere a solicitantului, sub incidența prevederilor din dreptul penal și civil, în special cele care privesc falsul în declarații și falsul intelectual, prin care acesta declară că a respectat toate cerințele pentru depunerea cererii de finanțare și îndeplinește condițiile de eligibilitate prevăzute în Ghidul Solicitantului și se angajează ca în situația în care proiectul va fi admis la contractare să prezinte toate documentele justificative pentru a face dovada îndeplinirii condițiilor de eligibilitate, sub sancțiunea respingerii finanțării;

7. *Ghidul Solicitantului* - documentul asimilat celui prevăzut la art. 73 alin. (3) din Regulamentul (UE) 2021/1060, cu modificările și completările ulterioare, emis de autoritatea de management care stabilește condițiile acordării sprijinului financiar în cadrul unui apel de proiecte;

8*. indicatori de etapă* - repere cantitative sau calitative față de care este apreciat progresul implementării unui proiect; în funcție de natura proiectelor, indicatorii de etapă pot reprezenta și stadii sau valori intermediare ale indicatorilor de realizare;

9. *plan de monitorizare a proiectului* – plan inclus în contractul de finanțare/decizia de finanțare, după caz, prin care se stabilesc indicatorii de etapă care se vor monitoriza de către autoritatea de management/organismul intermediar, după caz, pe parcursul implementării proiectului, precum țintele finale asumate pentru indicatorii de realizare și de rezultat care vor fi atinse în urma implementării proiectului; utilizarea acestui plan are ca finalitate consolidarea, simplificarea și eficientizarea procesului de monitorizare a proiectelor de către autoritățile de management/organismele intermediare, după caz;

10. *prag de calitate* – prag minim de la care se consideră că un proiect îndeplinește condițiile minime necesare pentru a fi finanțat din fonduri externe nerambursabile; pragul de calitate este stabilit ca punctaj minim care trebuie obținut în urma evaluării tehnice și financiare sau este stabilit conform altor mecanisme prevăzute în metodologia de evaluare și selecție aprobată de Comitetul de monitorizare care nu presupun acordarea de punctaje;

11. *proiect* – ansamblu de activități și acțiuni care sunt cuprinse într-o cerere de finanțare depusă în cadrul unui apel de proiecte și care este supusă procedurilor de evaluare, selecție și contractare sau pentru care se încheie un contract de finanțare/se emite decizie de finanțare, după caz;

12. *solicitant* - persoana juridică de drept public ori privat responsabilă cu inițierea unui proiect, respectiv care a depus o cerere de finanțare în sistemul informatic MySMIS2021/SMIS2021+ în cadrul oricăruia dintre programele cofinanțate din Fondul european de dezvoltare regională, Fondul de coeziune, Fondul social european Plus și Fondul pentru o tranziție justă în perioada 2021-2027;

13. Contract de finanţare - actul juridic încheiat cu instituţiile beneficiare, cu excepţia MIPE şi a structurilor din Ministerul Investițiilor și Proiectelor Europene, semnat de Ordonatorul Principal de Credite al AM POAT şi reprezentantul legal al beneficiarului.

14. Decizia de finanţare - actul unilateral intern prin care autoritatea de management/organismul intermediar acordă asistență financiară nerambursabilă persoanei juridice din care face parte

# **ELEMENTE DE CONTEXT**

## Informații generale Program

Programul Asistență Tehnică 2021-2027 (denumit în continuare „PoAT”) are drept scop asigurarea sprijinului pentru un proces de implementare eficientă și eficace a fondurilor în România, în conformitate cu principiile orizontale stabilite în art. 3 și 5 TUE, inclusiv art. 10 TFUE. În îndeplinirea funcțiilor sale, Autoritatea de Management (AM) pentru POAT va avea în vedere respectarea Cartei drepturilor fundamentale a UE și a Convenției ONU privind drepturile persoanelor cu dizabilități și astfel să asigure armonizarea cerințelor acestor documente la nivelul PoAT. De asemenea, în procesul de selecție a operațiunilor, criteriile aplicate și procedurile utilizate vor fi nediscriminatorii, incluzive și transparente, iar operațiunile selectate vor urmări maximizarea contribuției finanțării UE și conformitatea cu principiile UE.

PoAT este dezvoltat ținând cont de arhitectura sistemului de coordonare, gestionare şi control al fondurilor 2021-2027, luând în calcul și necesitatea reducerii sarcinii administrative în ceea ce privește gestionarea AT la nivelul Ministerului Investițiilor și Proiectelor Europene (MIPE). Din perspectiva tipului de AT acordat prin PoAT, se va continua abordarea din 2014-2020, respectiv sprijinirea măsurilor orizontale pentru sistemul de coordonare, gestionare și control al fondurilor și pentru beneficiari/potențiali beneficiari, precum și a celor specifice destinate implementării programelor operaționale gestionate la nivelul MIPE fără prioritate de AT. Astfel, programele care vor primi sprijin în cadrul PoAT sunt: Programul Dezvoltare Durabilă (PoDD), Programul Creștere Inteligentă, Digitalizare și Instrumente Financiare (PoCIDIF), inclusiv Programul Asistență Tehnică (PoAT), precum și Programul Sănătate (PoS) - program nou în arhitectura sistemului fondurilor UE.

## Prioritatea/Fond/Obiectiv de politică/ Obiectiv specific

Pentru a răspunde obiectivului de politică 2 - *o Europă mai verde, reziliență, cu emisii reduse de dioxid de carbon, care se îndreaptă către o economie cu zero emisii de dioxid de carbon, prin promovarea tranziției către o energie curată și echitabilă, a investițiilor verzi și albastre, a economiei circulare, a atenuării schimbărilor climatice și a adaptării la acestea, a prevenirii și gestionării riscurilor, precum și a unei mobilități urbane durabile*, în vederea atingerii unei economii neutre din punct de vedere climatic cel târziu până în 2050, PoAT are în vedere susținerea intervențiilor pentru creșterea conștientizării și a capacității administrative a structurilor implicate în gestionarea programelor asistate, în vederea abordării aspectelor legate de schimbările climatice în ciclul de viață al proiectelor finanțate.

Programul Asistență Tehnică (PoAT) 2021 – 2027 este structurat în două priorități, **prezentul Ghid al Solicitantului fiind dedicat Priorității 1** - Asigurarea funcționării sistemului de coordonare şi control al fondurilor FEDR, FC, FSE+, FTJ şi gestionarea programelor.

Tipurile de intervenție sprijinite în cadrul acestei priorități sunt finanțate din FEDR.

## Reglementări europene și naționale, cadrul strategic, documente programatice aplicabile

* REGULAMENTUL (UE) nr. 2021/1060 AL PARLAMENTULUI EUROPEAN ȘI AL CONSILIULUI din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize;
* REGULAMENTUL (UE) nr. 2021/1058 AL PARLAMENTULUI EUROPEAN ȘI AL CONSILIULUI din 24 iunie 2021 privind Fondul european de dezvoltare regională și Fondul de coeziune;
* Ordonanța de urgență nr. 133/2021 privind gestionarea financiară a fondurilor europene pentru perioada de programare 2021-2027 alocate României din FEDR, FC, FSE+, FTJ;
* Ordonanța de urgență nr. 23/2023 privind instituirea unor măsuri de simplificare şi digitalizare pentru gestionarea fondurilor europene aferente Politicii de coeziune 2021-2027
* Hotărârea Guvernului nr. 873/2022 pentru stabilirea cadrului legal privind eligibilitatea cheltuielilor efectuate de beneficiari în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european plus, Fondul de coeziune și Fondul pentru o tranziție justă;
* Hotărârea Guvernului nr. 829/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul European de Dezvoltare Regională, Fondul de Coeziune, Fondul Social European Plus, Fondul pentru Tranziție Justă;
* Ordonanța de urgență nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, cu modificările și completările ulterioare;
* Hotărârea Guvernului nr. 875/2011 privind aprobarea normelor de aplicare a Ordonanței de urgență nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, cu modificările și completările ulterioare;
* Hotărârea Guvernului nr. 519/2014 privind stabilirea ratelor aferente reducerilor procentuale/corecțiilor financiare aplicabile pentru abaterile prevăzute în anexa la Ordonanța de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora;
* Hotărârea Guvernului nr. 936/2020 pentru aprobarea cadrului general necesar în vederea implicării autorităților și instituțiilor din România în procesul de programare și negociere a fondurilor externe nerambursabile aferente perioadei de programare 2021-2027 și a cadrului instituțional de coordonare, gestionare și control al acestor fonduri;
* Ordonanța de urgență nr. 122/2020 privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România.
* Hotărârea Guvernului nr. 52/2018 privind organizarea și funcționarea Ministerului Investițiilor și Proiectelor Europene, cu modificările și completările ulterioare;
* Acordul de Parteneriat pentru perioada 2021-2027 aprobat prin Decizia Comisiei Europene;
* Programul Asistență Tehnică 2021-2027 aprobat prin Decizia Comisiei Europene nr. C(2022) 6130;
* Ordonanța Guvernului nr. 28/2023 pentru stabilirea unor măsuri necesare optimizării procesului de implementare a proiectelor finanțate din fonduri externe nerambursabile.

# **ASPECTE SPECIFICE APELULUI DE PROIECTE**

## Tipul de apel

Apelul de proiecte prevăzut de prezentul ghid va fi lansat în sistemul informatic MySMIS2021.

## Forma de sprijin (granturi; instrumente financiare, premii)

Forma de finanțare este grant nerambursabil.

## Bugetul alocat apelului de proiecte

Alocarea totală stabilită pentru apelul de proiecte este 573.236.366 euro.

## Rata de cofinanțare

**Rata de cofinanțare din PoAT**

PoAT 2021 – 2027 este un program destinat sistemului de coordonare și control al fondurilor și de gestionare a programelor naționale, derulate de MIPE, fără prioritate de Asistență Tehnică (PoS, PoDD, PoCIDIF), inclusiv PoAT, precum și potențialilor beneficiari/beneficiarilor acestor fonduri, prin natura sa orizontală răspunzând nevoilor de la nivel național. Astfel, deși localizarea principalilor beneficiari ai acestui program (structurile de coordonare și control al fondurilor și al structurilor care gestionează programele naționale) se situează în regiunea București-Ilfov, acțiunile finanțate din PoAT, prin impactul pe care îl au asupra implementării tuturor programelor, acoperă toate regiunile României. Prin urmare, în vederea determinării valorii co-finanțate din Fondul European de Dezvoltare Regională, se va utiliza o pro-rată pentru stabilirea valorii eligibile aferente regiunii mai dezvoltate și cea aferentă regiunilor mai puțin dezvoltate. Această pro-rată este calculată pe baza planului de finanțare al PoAT 2021-2027 și se aplică la valoarea totală eligibilă a proiectului astfel:

* 13,2131% pentru regiunea mai dezvoltată

și

* 86,7869% pentru regiunile mai puțin dezvoltate ale țării.

Pentru determinarea contribuției din Fondul European de Dezvoltare Regională, la valoarea eligibilă aferentă regiunii mai dezvoltate se va aplica procentul de 40%, iar la valoarea eligibilă aferentă regiunii mai puțin dezvoltate se va aplica procentul de 45%.

În cazul solicitantului *autoritate a administrației publice centrale finanțată integral de la bugetul de stat/bugetul asigurărilor sociale*, valoarea finanțării nerambursabile este egală cu finanțarea din Fondul European de Dezvoltare Regională și va fi calculată automat de către aplicația MySMIS2021.

În cazul solicitantului *autoritate a administraţiei publice centrale finanțată integral din venituri proprii sau finanțată parțial din venituri proprii şi bugetul de stat/bugetul asigurărilor sociale/bugetele fondurilor speciale,* valoarea finanțării nerambursabile este maximum 100% din valoarea eligibilă a proiectului și va fi calculată și completată în aplicația MySMIS2021 de către solicitant.

În cazul solicitantului:

* + *autoritate a administraţiei publice centrale finanțată integral din* *venituri proprii sau finanțată parțial din venituri proprii şi bugetul de stat/bugetul asigurărilor sociale/bugetele fondurilor speciale* sau
  + *organism neguvernamental nonprofit, de utilitate publică, cu personalitate juridică, care funcționează în domeniul dezvoltării regionale* înființat în baza Legii nr. 315 din 28 iunie 2004 privind dezvoltarea regională în România

valoarea finanțării nerambursabile este maximum 100% din valoarea eligibilă a proiectului și va fi calculată și completată în aplicația MySMIS2021 de către solicitant.

## Zona/zonele geografică(e) vizată(e) de apelul de proiecte

Deși localizarea majorității beneficiarilor acestui program (structurile de coordonare și control al fondurilor și al structurilor care gestionează programele naționale) se situează în regiunea București-Ilfov, acțiunile finanțate din PoAT, prin impactul pe care îl au asupra implementării tuturor programelor, acoperă toate regiunile României.

## Acțiuni sprijinite în cadrul apelului

Prin intermediul priorității 1 ***”Asigurarea funcționării sistemului de coordonare şi control al fondurilor FEDR, FC, FSE+, FTJ şi gestionarea PO”*** se acordă sprijin pentru gestionarea și implementarea eficientă a fondurilor UE prin:

* **asigurarea performanței în coordonarea, gestionarea și controlul fondurilor prin asigurarea motivării personalului**
* **sprijin logistic pentru coordonarea, gestionarea și controlul fondurilor**

Sprijinul logistic pentru coordonarea, gestionarea și controlul fondurilor se acordă sub forma unei rate forfetare în procent de maximum 15% din costurile eligibile directe cu salariile personalului, în conformitate cu prevederile art. 54 (b) din Regulamentul (UE) nr. 1060/2021. Solicitantul poate accesa acest sprijin în cadrul proiectului dedicat Sprijinului pentru rambursarea cheltuielilor salariale din PoAT ce va fi depus la AM POAT. Nu este necesară justificarea ratei, având în vedere că aceasta este prevăzută în regulament. Acest sprijin se va asigura atât pentru activitățile aferente perioadei de programare 2014-2020, 2021-2027 **începând cu luna următoare lunii pentru care au fost efectuate ultimele cheltuieli de acest tip cu rambursare din PoAT 2014-2020**, cât și pentru cele aferente perioadei de programare post 2027.

**Sprijinul pentru rambursarea cheltuielilor salariale din PoAT va începe ulterior încheierii proiectelor de sprijin salarial finanțate din anvelopa 2014-2020 (nu va acoperi cheltuieli deja rambursate din anvelopa 2014-2020).**

## Grup țintă vizat de apelul de proiecte

Grupul țintă se definește pentru fiecare proiect în funcție de activitățile, rezultatele și obiectivele proiectului respectiv. Grupul țintă trebuie să fie relevant pentru acțiunea în care se încadrează proiectul, iar elementele care au fundamentat analiza în baza căreia a fost identificat trebuie precizate în cadrul secțiunii ”Justificare” din Cererea de finanțare.

Grupul țintă este format din structurile implicate în:

* coordonarea și controlul fondurilor 2021-2027 (FEDR, FSE+, FC, FTJ – în cazul FTJ numai din perspectiva elementelor orizontale ale sistemului de management și control);
* gestionarea programelor 2021-2027: PoAT, PoS, PoDD, PoCIDIF;
* finalizarea implementării şi închiderea PO 2014-2020: POIM– mediu și energie, POC, POAT, POR și POCA;
* închiderea PO 2007-2013: POS CCE și POS Mediu;
* procesul de pregătire a perioadei de programare post-2027.

## Indicatori

### 3.8.1. Indicatori de realizare

Având în vedere strategia PoAT 2021-2027, la nivelul Priorității 1, respectiv pentru cele două acțiuni asociate, a fost propus **un singur indicator PSI 1 - „Număr personal din sistemul fondurilor europene, ale căror salarii sunt co-finanțate din POAT – echivalent normă întreagă”.**

Detalii privind indicatorii aferenți Programului Asistenţă Tehnică 2021 – 2027 se regăsesc în Ghidul indicatorilor PoAT 2021-2027.

### 3.8.2. Indicatori de rezultat N/A

### 3.8.3. Indicatori suplimentari specifici Apelului de proiecte (dacă este cazul) N/A

## Rezultate așteptate

Prioritatea 1 urmărește asigurarea unui personal calificat, capabil și motivat corespunzător, precum și asigurarea stabilității personalului din sistem nu doar prin finanțarea cheltuielilor salariale aferente, ci și prin crearea cadrului logistic adecvat de lucru care să permită desfășurarea în bune condiții a activității de coordonare şi control FEDR, FSE+, FC, iar pentru FTJ numai pentru elementele orizontale ale sistemului de management si de control (SMC), precum și de gestionare a programelor derulate de MIPE, fără prioritate de AT, inclusiv PoAT.

## Operațiune de importanță strategică N/A

## Investiții teritoriale integrate N/A

## Dezvoltare locală plasată sub responsabilitatea comunității N/A

## Reguli privind ajutorul de stat N/A

## Reguli privind instrumentele financiare N/A

## Acțiuni interregionale, transfrontaliere și transnaționale N/A

## Principii orizontale

În procesul de verificare a conformității administrative și eligibilității se va analiza dacă sunt prevăzute măsuri minime pentru asigurarea unei dezvoltări durabile, (funcția *Principii orizontale – Dezvoltare durabilă*, secțiunea *Utilizarea eficientă a resurselor* din cererea de finanțare), precum și măsuri minime pentru asigurarea egalității de șanse, (funcția *Principii orizontale – Egalitate de șanse*, secțiunile *Egalitate de gen, Nediscriminare, Accesibilitate pentru persoanele cu dizabilități* din cererea de finanțare), în conformitate cu art. 9 din Convenția ONU privind drepturile persoanelor cu dizabilități *și, totodată, respectarea principiilor Cartei drepturilor fundamentale a Uniunii Europene în implementarea fondurilor europene nerambursabile (Ghidul de aplicare a Cartei drepturilor fundamentale a Uniunii Europene în implementarea fondurilor europene nerambursabile elaborat de MIPE poate fi consultat la următorul link:* [*https://mfe.gov.ro/wp-content/uploads/2022/08/0289aed9bcb174a18d17d7badb94816f.pdf*](https://mfe.gov.ro/wp-content/uploads/2022/08/0289aed9bcb174a18d17d7badb94816f.pdf)*, iar Carta drepturilor fundamentale la* [*https://eur-lex.europa.eu/legal-content/RO/TXT/PDF/?uri=CELEX:12012P/TXT&from=DE*](https://eur-lex.europa.eu/legal-content/RO/TXT/PDF/?uri=CELEX:12012P/TXT&from=DE)*)*

De asemenea, în procesul de selecție a operațiunilor, criteriile aplicate și procedurile utilizate vor fi nediscriminatorii, incluzive și transparente, iar operațiunile selectate vor urmări maximizarea contribuției finanțării UE și conformitatea cu principiile UE.

*Ghidul privind reflectarea Convenției ONU privind drepturile persoanelor cu dizabilități în pregătirea și implementarea programelor și proiectelor cu finanțare nerambursabilă alocată României în perioada 2021-2027 este disponibil pe pagina internet a MIPE* [*https://mfe.gov.ro/minister/punctul-de-contact-pentru-implementarea-conventiei-privind-drepturile-persoanelor-cu-dizabilitati/*](https://mfe.gov.ro/minister/punctul-de-contact-pentru-implementarea-conventiei-privind-drepturile-persoanelor-cu-dizabilitati/)

## Aspecte de mediu (inclusiv aplicarea Directivei 2011/92/UE a Parlamentului European și a Consiliului). Aplicarea principiului DNSH. Imunizarea la schimbările climatice

În vederea conformității cu politica Uniunii în domeniul mediului, în situația în care solicitantul are în vedere închirierea/cumpărarea unei clădiri pentru derularea activităților în cadrul cheltuielilor indirecte solicitate, trebuie să aibă în vedere :

* integrarea cerințelor de mediu, inclusiv respectarea principiului „eficienței energetice în primul rând” (alegerea unei clădiri cu emisii aproape zero (NZEB)), DNSH, ”climate proofing”;
* obiectivele de politică 2021-2027[[1]](#footnote-1);
* demonstrarea/justificarea nevoii pentru administrarea și utilizarea eficientă a fondurilor, conducând la economii demonstrate clar în comparație cu alte alternative (inclusiv alternativa de a cumpăra un spațiu de birouri din resursele statelor membre și a de a utiliza AT pentru a compensa costurile de amortizare aferente pe parcursul perioadei de programare);
* asigurarea durabilității operațiunii în conformitate cu prevederile art. 65 alin. (1) din Regulamentul (UE) nr. 1060/2021.

## Caracterul durabil al proiectului

Având în vedere specificul intervenției, pentru proiectele depuse în cadrul Priorității 1 nu sunt necesare măsuri pentru asigurarea durabilității acestora.

## Acțiuni menite să garanteze egalitatea de șanse, de gen, incluziunea și nediscriminarea

Integrarea obiectivului egalității de șanse și de tratament și a accesibilității pentru persoanele cu dizabilități în cadrul proiectelor finanțate din fonduri europene exprimă angajamentul de a pune în practică prevederile legale și orientările cuprinse în strategiile în domeniu, ținând cont de impactul pozitiv pe care implementarea acestor proiecte îl poate avea asupra egalității de șanse, de gen, incluziunii și nediscriminării.

Obiectivul de urmărit în cadrul acțiunilor menite să garanteze egalitatea de șanse si de tratament este organizarea reglementărilor, responsabilităților și resurselor unui proiect astfel încât să se obțină în mod egal beneficii pentru diversele categorii de persoane şi prevenirea oricărei forme de discriminare.

Referitor la potențialul proiectului de a contribui la egalitatea de șanse, se pot utiliza o serie de întrebări în stadiul de definire a proiectului, cum ar fi:

-Cine va beneficia prin implementarea proiectului? Cui se adresează proiectul? (identificarea grupului țintă)

-Rezultatele proiectului au un impact potențial asupra unei/ unor categorii de persoane? (înțelegerea efectelor asupra diverselor categorii de persoane)

-Analiza problemelor a identificat factori care să fie luați în considerare pentru nevoile diferite ale grupului țintă?

-Nevoile diferite ale grupului țintă necesită adoptarea de măsuri speciale?

-Există informații, studii sau analize pentru determinarea situației inițiale?

Este recomandat ca acest proces să fie parcurs pentru definirea propunerii de proiect, chiar dacă în apelul de proiecte nu sunt incluse cerinţe sau acţiuni dedicate sprijinirii unei anumite categorii de persoane.

Exemple de acțiuni:

**Asigurarea unei structuri inclusive a personalului implicat în managementul și implementarea proiectului**

* anunțurile de angajare trebuie să ofere șanse egale tuturor categoriilor de persoane, inclusiv prin asigurarea accesibilității la informație;
* asigurarea echilibrului de gen în cadrul echipelor de management și implementare a proiectului;
* folosirea experienței și cunoștințele persoanelor mai în vârstă pentru activitățile proiectului pentru a răspunde provocărilor generate de schimbările demografice;

**Crearea unei culturi organizaţionale favorabile incluziunii**

* instruirea personalului implicat în proiect pe teme de egalitate de şanse şi de tratament şi dobândirea de cunoştinţe cu privire la inegalităţi;
* elaborarea procedurilor operaţionale care să asigure abordarea integratoare;

**Planificarea de acțiuni de informare, publicitate și conștientizare**

Stabilirea unei strategii de comunicare, având în vedere întrebarea: Cum va ajunge mesajul către persoanele care au probleme de accesibilitate? În acest sens este recomandat să adaptați mesajele în funcție de nevoile diverselor categorii de persoane

## Teme secundare N/A

## Informarea și vizibilitatea sprijinului din fonduri

Potrivit viziunii CE, descrisă în „Ghidul Comisiei Europene pentru statele membre referitor la Comunicare și reguli de vizibilitate pentru programele 2021-2027*”*[[2]](#footnote-2): *„comunicarea UE este o responsabilitate împărțită între CE și beneficiarii finanțării UE, inclusiv statele membre”*.

Toate programele conduc la implementarea politicilor europene cu sprijinul fondurilor UE și este important să se înțeleagă, prin activitățile de comunicare desfășurate, faptul că proiectele gestionate contribuie la realizarea priorităților europene, astfel încât beneficiarii finali să aibă o imagine de ansamblu a intervenției financiare europene.

Toți beneficiarii de finanțare UE au obligația generală de a recunoaște finanțarea UE primită și asigura vizibilitatea acesteia, inclusiv prin utilizarea emblemei UE, însoțită obligatoriu de declarația de finanțare. Ei vor furniza informații coerente, exacte și corecte despre proiecte și finanțarea primită, vor afișa corect și vizibil emblema UE și vor participa la activități specifice de comunicare, care pot varia în funcție de program și de cuantumul finanțării primite. Beneficiarii vor avea în vedere faptul că activitățile de comunicare despre proiect vor viza mai multe tipuri de public țintă (de exemplu mass-media, publicul larg etc.), informațiile fiind adaptate în mod specific.

Pentru mai multe detalii cu privire la condițiile minime obligatorii de respectat privind asigurarea vizibilității, vă rugăm să consultați ”Ghidul de identitate vizuală” publicat pe site-ul MIPE.

# **INFORMAȚII ADMINISTRATIVE DESPRE APELUL DE PROIECTE**

## Data deschiderii apelului de proiecte

Informații despre lansarea apelului de proiecte vor fi publicate la secțiunea dedicată PoAT 2021-2027 pe site-ul www.mfe.gov.ro.

## Perioada de pregătire a proiectelor

De la momentul publicării Ghidului Solicitantului și până la deschiderea apelului in sistemul informatic MySMIS2021, potențialii beneficiari au posibilitatea de a pregăti cererile de finanțare în funcție de reperele și indicațiile furnizate în Anexa nr 1.

## Perioada de depunere a proiectelor

Proiectele pot fi depuse spre finanțare începând cu data lansării/deschiderii apelului de proiecte și până la 31.12.2024.

### 4.3.1. Data si ora pentru începerea depunerii de proiecte

Proiectele pot fi depuse în MySMIS2021 începând cu data de XXXX ianuarie 2024, ora 09:00.

### 4.3.2. Data și ora închiderii apelului de proiecte

Apelul de proiecte se va închide la data de 31 decembrie 2024, ora 17:00.

## Modalitatea de depunere a proiectului

Acesta este un apel de propuneri de proiecte cu depunere continuă, acestea putând fi depuse spre finanțare începând cu data lansării/deschiderii apelului de proiecte și până la închiderea acestuia.

Cererea de finanțare va fi completată și depusă integral și exclusiv conform instrucțiunilor din Anexa nr. 1, prin intermediul aplicației MySMIS2021 (www.mfe.gov.ro).

În vederea înregistrării în MySMIS2021, este necesar ca reprezentantul legal sau împuternicitul persoanei juridice care solicită finanțarea să dețină semnătură electronică extinsă conform Legii nr. 455/2001 republicate privind semnătura electronică, cu modificările și completările ulterioare.

Semnătura electronică este eliberată la cerere de către furnizorii de certificate digitale, lista acestora fiind disponibilă pe site-ul Autorității pentru Digitalizarea României, unde este actualizat periodic Registrul furnizorilor de servicii de certificare pentru semnătură electronică (<https://www.adr.gov.ro/semnatura-electronica-trusted-list/>).

În aplicația MySMIS2021, sunt două categorii de roluri:

1. Persoana care creează și administrează entitatea juridică (solicitant de finanțare) – este singura care poate:
   * semna electronic cererea de finanțare și transmite către AM POAT prin intermediul aplicației,
   * modifica profilul entității juridice,
   * acorda dreptul de înrolare altor persoane,
   * modifica reprezentantul legal sau împuternicitul entității juridice.
2. Persoana care se înrolează la entitatea juridică creată – poate:
   * crea un proiect (adaugă cerere de finanțare) și completa informații în secțiunile acestuia, cu excepția datelor care sunt aduse din profilul entității juridice. Aceste acțiuni nu necesită deținerea unui certificat digital.
   * încărca documente în secțiunile cererii de finanțare semnate electronic în prealabil în nume propriu. Pentru aceasta, are nevoie de certificat digital.

La aceeași entitate juridică se pot înrola mai multe persoane, însă persoana care creează/administrează entitatea juridică nu poate fi decât una singură la același moment dat și poate fi reprezentantul legal sau o persoană împuternicită de către acesta. Reprezentantul legal sau împuternicitul va completa Declarația privind reprezentarea persoanei juridice, document generat de aplicația MySMIS2021 la momentul înregistrării în aplicație.

Persoana împuternicită trebuie să aibă delegată calitatea de reprezentant legal conform unui act administrativ în vigoare în cazul instituțiilor publice/act de împuternicire valabil în cazul entităților private.

În acest context, recomandăm ca în acest act să se includă și drepturi și obligații privind crearea entității juridice (în cazul în care aceasta nu este deja creată), administrarea profilului acesteia, realizarea acțiunilor prevăzute în declarația generată automat de aplicație, precum și predarea entității juridice în cazul suspendării/încetării raporturilor de muncă.

După crearea entității juridice, se pot înrola persoane conform Manualului de utilizare MySMIS2021 FrontOffice (https://www.fonduri-ue.ro/mysmis). Persoanele înrolate sau persoana care administrează entitatea pot/poate crea și edita proiecte urmărind pașii din manualul menționat.

Totodată, menționăm că informații despre termenii și condițiile utilizării sistemului informatic SMIS2021+, drepturile și responsabilitățile utilizatorilor se regăsesc accesând link-ul: <https://www.fonduri-ue.ro/mysmis>.

La adăugarea cererii de finanțare, se definește titlul proiectului și se selectează apelul pe care se depune acesta. Pentru definirea titlului proiectului recomandăm a nu se utiliza sintagme/elemente care pot suferi modificări pe parcursul perioadei de evaluare/implementare a proiectului (de exemplu, denumirea instituției ce va beneficia de finanțare sau perioada de implementare a proiectului).

După crearea/alegerea unui proiect se pot introduce date (completa funcțiile) pe structura definită de Autoritatea de Management la apelul ales pentru acel proiect. Introducerea de date se poate face pe pași, unul după celălalt sau utilizând aleatoriu funcțiile din stânga ecranului.

# **CONDIȚII DE ELIGIBILITATE**

## Eligibilitatea solicitanților și partenerilor

### 5.1.1. Cerințe privind eligibilitatea solicitanților și partenerilor

Prioritatea 1 din PoAT este destinată sistemului de coordonare şi control al fondurilor și de gestionare a programelor naționale, derulate de MIPE, fără prioritate de AT (PoS, PoDD, PoCIDIF), inclusiv PoAT.

Prin urmare, solicitanții/potențialii beneficiari ai PoAT sunt în număr limitat și se încadrează în următoarele tipuri:

* instituții implicate în coordonarea și controlul fondurilor 2014-2020/2021-2027;
* instituții implicate în gestionarea PoAT 2021-2027, PoS, PoDD și PoCIDIF;
* instituții implicate în finalizarea implementării şi închiderea POIM, POC, POAT, POR și POCA 2014-2020.

### 5.1.2. Categorii de solicitanți eligibili

Solicitanții eligibili pentru finanțare sunt:

1. Ministerul Investițiilor și Proiectelor Europene
2. Agențiile pentru dezvoltare regională în calitate de OI pentru PoS
3. Organismul intermediar regional pentru Programe europene capital uman Regiunea București-Ilfov în calitate de OI pentru PoS
4. Ministerul Cercetării, Inovării și Digitalizării în calitate de OI pentru POC/PoCIDIF/PoS
5. Autoritatea pentru Digitalizarea României în calitate de OI pentru POC/PoCIDIF
6. Ministerul Finanțelor Publice pentru Autoritatea de Certificare şi Plată și Direcția Generală de Inspecție Economico – Financiară, în calitate de structură de control pentru activitatea de constatare a neregulilor și de stabilire a creanțelor bugetare/corecțiilor financiare pentru situațiile prevăzute la art. 20 alin. (2) lit. d) din Ordonanța de urgență nr. 66/2011, cu modificările și completările ulterioare
7. Curtea de Conturi a României - Autoritatea de Audit
8. Serviciul de Telecomunicații Speciale, în calitate de structură care sprijină activitatea Ministerului Investițiilor și Proiectelor Europene conform art. 24 din Hotărârea Guvernului nr. 398/2015, cu modificările și completările ulterioare (pentru închiderea perioadă de programare 2014-2020);
9. Serviciul Român de Informații, în calitate de structură care sprijină activitatea Ministerului Investițiilor și Proiectelor Europene conform art. 24 din Hotărârea Guvernului nr. 398/2015, cu modificările și completările ulterioare (pentru închiderea perioadă de programare 2014-2020).

### 5.1.3. Categorii de parteneri eligibili – N/A

### 5.1.4. Reguli și cerințe privind parteneriatul N/A

## Eligibilitatea activităților

### 5.2.1. Cerințe generale privind eligibilitatea activităților

Proiectele finanțate din POAT, Prioritatea 1 ”Asigurarea funcționării sistemului de coordonare şi control al fondurilor FEDR, FC, FSE+, FTJ şi gestionarea PO”, sunt proiecte de asistență tehnică care trebuie să îndeplinească următoarele condiții pentru a fi eligibile:

1. Să fie depuse de către unul dintre solicitanții eligibili conform subcapitolului 5, subsecțiunea 5.1.2 din prezentul ghid;
2. Să se încadreze în prioritatea 1 ”Asigurarea funcționării sistemului de coordonare şi control al fondurilor FEDR, FC, FSE+, FTJ şi gestionarea PO” , acțiunea 1.1. ”Asigurarea performanței în coordonarea, gestionarea și controlul fondurilor prin asigurarea motivării personalului” din POAT;
3. Să aibă o dimensiune orizontală (adresează nevoi privind coordonarea și controlul fondurilor FEDR, FC, FSE+ și FTJ ) și/sau specifică PoAT 2021-2027, PoDD, PoCIDIF, PoS, POIM, POAT 2014-2020, POR 2014-2020, POCA 2014-2020;
4. Să fie implementate în intervalul de timp 1 ianuarie 2021 – 31 decembrie 2029;
5. Să nu fi fost/nu fie finanţate din alte resurse publice nerambursabile;
6. Să nu fie încheiate în mod fizic sau implementate integral înainte de depunerea cererii de finanțare la autoritatea de management, indiferent dacă toate plățile aferente au fost sau nu efectuate de către beneficiar (art. 63, alin. (6) din Regulamentul UE nr. 1060/2021);
7. Activitățile din proiectele propuse spre finanțare demarate anterior depunerii cererii de finanțare să fi fost derulate cu respectarea prevederilor legislației aplicabile (art. 73, alin. 2, lit. (f) din Regulamentul UE nr. 1060/2021);
8. Să fie implementate în conformitate cu politicile UE şi naţionale, în special cu privire la nediscriminare și transparență, accesibilitatea pentru persoanele cu dizabilități și egalitatea de gen, dezvoltare durabilă, inclusiv politica Uniunii în domeniul mediului;
9. Să se adreseze unui grup ţintă relevant priorității 1, așa cum este descris la subcapitolul 3.7 din prezentul ghid;
10. Prezintă cel mai bun raport între cuantumul sprijinului, activitățile desfășurate și îndeplinirea obiectivelor.

### 5.2.2. Activități eligibile

Activitățile eligibile sunt cele prezentate mai jos:

* **asigurarea performanței în coordonarea, gestionarea și controlul fondurilor prin asigurarea motivării personalului,** ceea ce presupuneacordarea de sprijin pentru activitatea de management a resurselor umane la nivelul sistemului, prin rambursarea costurilor salariale ale personalului care să conducă la optimizarea managementului, îmbunătățirea performanței individuale, motivarea personalului în vederea dobândirii de noi cunoștințe, inclusiv responsabilizarea acestuia.
* **sprijin logistic pentru coordonarea, gestionarea și controlul fondurilor**: se va asigura sprijinul logistic necesar desfășurării activităților aferente pregătirii și gestionării perioadei de programare 2021-2027, finalizării implementării și închiderii perioadei de programare 2014–2020, inclusiv 2007-2013 pentru POS Mediu și POS CCE, precum şi a celor care vizează pregătirea perioadei de programare post-2027. Acest tip de sprijin este necesar pentru derularea în bune condiții a activității, prin asigurarea cheltuielilor de funcționare, respectiv: materiale consumabile, active fixe și obiecte de inventar, necesare pentru desfășurarea activității, de tipul furniturilor de birou, mobilier și alte tipuri de active fixe și obiecte de inventar (ex. autoturisme, distrugătoare documente, aparate de îndosariat, aparate de laminat, telemetre, roți măsurat distanțe), servicii de telefonie mobilă și fixă, abonament internet, cablu TV, curierat, combustibil, asigurări de tip RCA, ITP, RAR, CASCO etc., taxe, întreținere și reparații aferente autoturismelor, semnături electronice, software contabil, software legislativ, software eșantionare, chirie/achiziție/rată leasing sediu, achiziționare și întreținere echipamente aferente securității sediului, utilități, mentenanță (materiale și servicii de întreținere a sediului), piese de schimb, revizii și mentenanță echipamente TIC, servicii stocare în cloud, actualizare bază de date legislativă, arhivare și depozitare, cheltuieli de protocol, achiziționare publicații de specialitate, precum și orice alt tip de cheltuieli necesar funcționării structurilor la standarde europene.

### 5.2.3. Activitatea de bază

Activitatea de bază a proiectelor depuse în cadrul Priorității 1 vizează rambursarea costurilor salariale ale personalului implicat în sistemul de gestionare, coordonare și control al fondurilor, precum și asigurarea sprijinului logistic necesar desfășurării activităților aferente pregătirii și gestionării perioadei de programare 2021-2027, finalizării implementării și închiderii perioadei de programare 2014–2020, inclusiv 2007-2013 pentru POS Mediu și POS CCE, precum şi a celor care vizează pregătirea perioadei de programare post-2027.

### 5.2.4. Activități neeligibile

Orice activitate care nu este prevăzută la secțiunea 5.2.2 din prezentul ghid este neeligibilă în cadrul proiectelor depuse în baza prezentului ghid.

## Eligibilitatea cheltuielilor

### 5.3.1. Baza legală pentru stabilirea eligibilității cheltuielilor

1. REGULAMENTUL (UE) nr. 2021/1060 AL PARLAMENTULUI EUROPEAN ȘI AL CONSILIULUI din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize;
2. REGULAMENTUL (UE) nr. 2021/1058 AL PARLAMENTULUI EUROPEAN ȘI AL CONSILIULUI din 24 iunie 2021 privind Fondul european de dezvoltare regională și Fondul de coeziune;
3. Ordonanța de urgență nr. 133/2021 privind gestionarea financiară a fondurilor europene pentru perioada de programare 2021-2027 alocate României din FEDR, FC, FSE+, FTJ;
4. Hotărârea Guvernului nr. 873/2022 pentru stabilirea cadrului legal privind eligibilitatea cheltuielilor efectuate de beneficiari în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european plus, Fondul de coeziune și Fondul pentru o tranziție justă;
5. Hotărârea Guvernului nr. 829/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul European de Dezvoltare Regională, Fondul de Coeziune, Fondul Social European Plus, Fondul pentru Tranziție Justă;
6. Ordonanța de urgență a Guvernului nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, cu modificările și completările ulterioare;
7. Hotărârea Guvernului nr. 875/2011 privind aprobarea normelor de aplicare a Ordonanța de urgență nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, cu modificările și completările ulterioare;
8. Hotărârea Guvernului nr. 519/2014 privind stabilirea ratelor aferente reducerilor procentuale/corecțiilor financiare aplicabile pentru abaterile prevăzute în anexa la Ordonanța de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora;
9. Hotărârea Guvernului nr. 936/2020 pentru aprobarea cadrului general necesar în vederea implicării autorităților și instituțiilor din România în procesul de programare și negociere a fondurilor externe nerambursabile aferente perioadei de programare 2021-2027 și a cadrului instituțional de coordonare, gestionare și control al acestor fonduri;
10. Ordonanța de urgență a Guvernului nr. 122/2020 privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România.

### 5.3.2. Categorii și plafoane de cheltuieli eligibile

**În cadrul prezentului ghid sunt eligibile următoarele cheltuieli:**

* **cheltuielile salariale** aferente structurilor din cadrul sistemului de coordonare și control al fondurilor FEDR, FC, FSE+, FTJ – în cazul FTJ numai din perspectiva elementelor orizontale ale sistemului de management și control şi gestionarea PO;
* **cheltuielile indirecte -** orice tip de cheltuială necesară funcționării structurilor din cadrul sistemului de coordonare, gestionare și control la standarde europene care nu poate fi legată direct de punerea în aplicare a proiectului în cauză (în procent de maxim 15% din costurile eligibile directe cu personalul, și anume din cheltuielile salariale totale);
* cheltuieli salariale cu echipa de management al proiectului (pentru care se asigură cheltuieli indirecte în procent de maxim 15% din cheltuielile salariale totale).

**Sprijinul pentru rambursarea cheltuielilor salariale din PoAT nu va acoperi cheltuieli rambursate din anvelopa financiară POAT 2014-2020.**

O cheltuială este considerată drept cheltuială eligibilă pentru co-finanţare (rambursare în limita stabilită) în cadrul PoAT, dacă îndeplinește cumulativ condițiile stabilite de *Hotărârea Guvernului nr. 873/2022 pentru stabilirea cadrului legal privind eligibilitatea cheltuielilor efectuate de beneficiari în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european plus, Fondul de coeziune și Fondul pentru o tranziție justă*:

a) să respecte prevederile art. 63 și, după caz, ale art. 20 alin. (1) lit. b) și c) din Regulamentul (UE) nr. 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize, cu modificările și completările ulterioare;

b) să fie însoțită de facturi emise în conformitate cu prevederile Legii nr. 227/2015 privind Codul fiscal, cu modificările și completările ulterioare, sau cu prevederile legislației statului în care acestea au fost emise ori de alte documente cu valoare probatorie echivalentă facturilor, pe baza cărora cheltuielile să poată fi verificate/controlate/auditate, cu excepția cheltuielilor prevăzute la art. 3, precum și formelor de sprijin prevăzute la art. 5 din Hotărârea Guvernului nr. 873/2022;

c) să fie însoțită de documente justificative privind efectuarea plății și realitatea cheltuielii efectuate, pe baza cărora cheltuielile să poată fi verificate/controlate/auditate, cu excepția cheltuielilor prevăzute la art. 3 și 4, precum și a formelor de sprijin prevăzute la art. 5 din Hotărârea Guvernului nr. 873/2022;

d) să fie în conformitate cu prevederile programului;

e) să fie în conformitate cu prevederile contractului/deciziei de finanțare;

f) să fie rezonabilă și necesară realizării operațiunii;

g) să respecte prevederile legislației Uniunii Europene și legislației naționale aplicabile;

h) să fie înregistrată în contabilitatea beneficiarului, cu respectarea prevederilor art. 74 alin. (1) lit. a) pct. (i) din Regulamentul (UE) nr. 2021/1.060, cu excepția formelor de sprijin prevăzute la art. 5 din Hotărârea Guvernului nr. 873/2022.

Prin excepție, următoarele cheltuieli sunt eligibile de la o altă dată decât 1 ianuarie 2021:

1. Cheltuielile efectuate pentru finanțarea cheltuielilor salariale efectuate de instituțiile publice pentru personalul implicat în coordonarea și controlul al fondurilor FEDR, FC, FSE+, FTJ și gestionarea PO sunt eligibile de la 1 ianuarie 2021, cu condiția să nu fie rambursate din POAT 2014-2020.

În ceea ce privește structurile din cadrul sistemului de coordonare, gestionare și control pentru care nu s-a asigurat rambursarea salarială în perioada 2014-2020, dar care sunt eligibile din PoAT 2021-2027, acestea sunt eligibile **de la data îndeplinirii condițiilor necesare pentru acordarea majorării salariale acordate în temeiul Legii nr. 490/2004**, cu modificările şi completările ulterioare, dar nu mai devreme de 01.01.2021, cu excepția ***AM POR și AM POCA*** pentru care cheltuielile sunt eligibile dacă sunt plătite începând cu data de **01.01.2024**.

1. **Cheltuielile indirecte** pot fi incluse în proiect prin calcul raportat la cheltuielile salariale aferente **lunii următoare celei pentru care au fost efectuate ultimele cheltuieli de acest tip cu rambursare din POAT 2014-2020**.

**În cazul solicitanților care nu au avut proiecte cu finanțare din POAT 2014-2020 care să includă cheltuieli din categoria celor indirecte, prin proiectele finanțate din PoAT 2021-2027 cheltuielile indirecte se asigură începând cu luna depunerii proiectului sau de la data semnării acordului de delegare în cazul organismelor intermediare (dacă aceasta este anterioară semnării contractului de finanțare, dar nu mai devreme de 1 ianuarie 2021).**

Autoritatea de Management pentru POAT stabilește următoarele reguli privind eligibilitatea cheltuielilor:

1. Pentru personalul din sistemul de coordonare și control al fondurilor FEDR, FC, FSE+, FTJ şi gestionarea PO, cheltuielile eligibile aferente remunerării acestora vor fi reprezentate de cheltuielile efectuate cu venitul brut, care include majorarea salarială acordată în temeiul art. 17 din Legea nr. 153/2017, privind salarizarea personalului plătit din fonduri publice, cu modificările și completările ulterioare, inclusiv concediul medical plătit din Fondul de Salarii al Angajatorului, la care se adaugă contribuţia asiguratorie pentru muncă.
2. Pentru personalul din autorităţile administraţiei publice centrale, din structurile din subordinea autorităţilor administraţiei publice centrale şi din instituţiile publice locale, nominalizat în echipele management de proiect, cheltuielile eligibile aferente remunerării acestora vor fi reprezentate de cheltuielile efectuate cu majorarea salarială acordată acestora în baza art. 16 alin. (1) din Legea cadru nr. 153/2017 privind salarizarea personalului plătit din fonduri publice, cu modificările și completările ulterioare inclusiv concediul medical plătit din Fondul de Salarii al Angajatorului și contribuția angajatorului.

Cheltuielile menționate mai sus sunt eligibile numai de la data stabilită în actul administrativ de nominalizare a persoanelor respective în echipa de management de proiect conform art. 16 alin. (3) din Legea cadru nr. 153/2017 privind salarizarea personalului plătit din fonduri publice, cu modificările și completările ulterioare și numai pe perioada de implementare a proiectului, astfel cum a fost stabilită în contractul/decizia de finanțare semnat/ă.

În echipa de management a proiectului finanțat din PoAT, o singură persoană poate ocupa poziţia de manager de proiect. AM POAT recomandă ca, pentru o eficientă implementare a proiectului, această persoană să fie desemnată din cadrul personalului propriu al solicitantului și nu din cadrul personalului încadrat cu contract individual de muncă pe durată determinată pe posturi în afara organigramei în baza art. 16 alin. (10) din Legea cadru nr. 153/2017 privind salarizarea personalului plătit din fonduri publice, cu modificările și completările ulterioare sau din personalul externalizat prin prestare servicii. În ceea ce privește persoanele nominalizate în echipele de proiect responsabile de managementul proiectului, numărul de persoane care pot fi nominalizat în echipa de management de proiect finanțat din PoAT 2021-2027 în cadrul căruia se solicită finanțarea cheltuielilor salariale aferente, trebuie stabilit în mod rezonabil, în funcție de complexitatea proiectului și nu poate depăși echivalentul a 7 persoane, normă întreagă în proiect.

Cheltuielile eligibile efectuate cu majorarea salarială acordată persoanelor din echipa de management de proiect sunt eligibile numai de la data actului administrativ de nominalizare a persoanelor respective în echipa de proiect conform art. 16 alin. (3) din Legea cadru nr. 153/2017 privind salarizarea personalului plătit din fonduri publice, cu modificările și completările ulterioare și numai pe perioada de implementare a proiectului, astfel cum a fost stabilită în contractul/decizia de finanțare semnat/ă.

1. Pentru personalul Organismelor Intermediare pentru Programul Sănătate, constituite la nivelul Agențiilor de Dezvoltare Regionale, cheltuielile eligibile aferente remunerării acestora vor fi reprezentate de cheltuielile conform grilei de salarizare stabilite la nivelul instituțiilor respective și aprobate la nivel regional. De asemenea, pentru personalul nominalizat în echipa de management al proiectului din cadrul ADR în calitate de OI Sănătate, sunt eligibile cheltuielile cu salariile acestuia conform grilei de salarizare stabilită la nivelul instituției și aprobată la nivel regional.
2. Calculul valorii eligibile se va determina prin aplicarea unui procent aferent atribuțiilor ce vizează coordonarea și controlul fondurilor şi gestionarea PO, care pot include atât activități de închidere a perioadei de programare 2007-2013 (FEDR, FC, FSE), finalizare și închidere 2014-2020 (FEDR, FC, FSE), cât și activități aferente perioadei 2021-2027 (FEDR, FC, FSE+, FTJ – în cazul FTJ numai din perspectiva elementelor orizontale ale sistemului de management și control) și pentru pregătirea perioadei de programare post 2027 (FEDR, FC, FSE+, FTJ – în cazul FTJ numai din perspectiva elementelor orizontale ale sistemului de management și control).
3. Pentru asigurarea accesului structurilor care fac parte din sistemul de management și control al fondurilor la logistica necesară pentru îndeplinirea sarcinilor curente, se va utiliza o rată forfetară în ceea ce privește cheltuielile logistice – costuri indirecte în procent de maximum 15% din costurile eligibile directe cu salariile personalului, în conformitate cu prevederile art. 54 (b) din Regulamentul (UE) nr. 1060/2021.

Cheltuielile directe cu personalul sunt costurile care decurg dintr-un acord între angajator și angajat implicat în proiect, inclusiv contribuțiile angajatului și angajatorului, așa cum sunt încadrate la categoria – cheltuieli salariale și la subcategoria– cheltuieli salariale cu echipa de management de proiect.

Solicitantul nu trebuie să fundamenteze cheltuielile indirecte în bugetul proiectului, iar pe parcursul implementării proiectului nu se vor solicita documente suport pentru justificarea cheltuielilor indirecte efectuate în cadrul proiectului, ci doar cu privire la costurile directe eligibile cu personalul care nu fac obiectul subcontractării.

Orice reducere a sumei acceptate în urma verificărilor pentru cheltuielile directe cu personalul eligibile la care se aplică rata forfetară va afecta în mod proporțional suma acceptată pentru cheltuielile indirecte.

**Listă indicativă a încadrării cheltuielilor eligibile pe categorii:**

| Categorie cheltuieli | Subcategorie cheltuieli | Subcategoria de cheltuieli poate include |
| --- | --- | --- |
| cheltuieli resurse umane | cheltuieli salariale cu echipa de management proiect | Echipa de management va fi plătită fie prin majorarea salarială acordată în baza art. 16 din Legea nr. 153/2017, privind salarizarea personalului plătit din fonduri publice, cu modificările și completările ulterioare (in cazul instituțiilor publice), fie conform grilei de salarizare (în cazul Organismelor Intermediare pentru Sănătate). |
| cheltuieli resurse umane | cheltuieli salariale | Salariile personalului implicat în sistemul de coordonare și control al fondurilor FEDR, FC, FSE+, FTJ și gestionarea PO naționale |
| cheltuieli sub forma de rate forfetare | cheltuieli indirecte conform art. 54 lit.b RDC 1060/2021 | Cheltuieli indirecte sub formă de rată forfetară de 15% aplicată la costurile salariale totale directe cu personalul |
| cheltuieli Servicii | cheltuieli pentru informare și publicitate | Cheltuieli de informare și publicitate pentru proiect, care rezultă din obligațiile beneficiarului |

### 5.3.3. Categorii de cheltuieli neeligibile

În baza art. 10 alin.(1) lit. i) din Hotărârea Guvernului nr. 873/2022, cu modificările și completările ulterioare următoarele categorii de cheltuieli nu sunt eligibile:

* cheltuielile prevăzute la art. 64 din Regulamentul (UE) nr. 2021/1.060;
* cheltuielile efectuate în sprijinul relocării potrivit art. 66 din Regulamentul (UE) nr. 2021/1.060;
* cheltuielile excluse de la finanțare potrivit art. 7 alin. (1), (4) și (5) din Regulamentul (UE) nr. 2021/1.058;
* cheltuielile excluse de la finanțare potrivit art. 16 alin. (1) și art. 22 alin. (4) din Regulamentul (UE) nr. 2021/1.057;
* cheltuielile excluse de la finanțare potrivit art. 9 din Regulamentul (UE) nr. 2021/1.056;
* achiziția de echipamente și autovehicule sau mijloace de transport second-hand;
* amenzi, penalități, cheltuieli de judecată și cheltuieli de arbitraj;
* cheltuielile efectuate peste plafoanele specifice stabilite de autoritățile de management prin ghidul solicitantului, în aplicarea prevederilor art. 2 alin. (1) lit. f) din Hotărârea Guvernului nr. 873/2022, cu modificările și completările ulterioare;
* cheltuielile excluse de la finanțare de autoritățile de management prin ghidul solicitantului, în aplicarea prevederilor art. 2 alin. (1) lit. f) din Hotărârea Guvernului nr. 873/2022, cu modificările și completările ulterioare, corespunzător specificului programului și particularităților operațiunilor;
* cheltuielile realizate în cadrul operațiunilor care intră sub incidența prevederilor art. 63 alin. (6) din Regulamentul (UE) nr. 2021/1.060, cu excepția situațiilor reglementate la art. 20 alin. (1) lit. b) din același regulament.
* concediile medicale plătite din Fondul Național Unic de Asigurări Sociale de Sănătate;
* cheltuielile salariale efectuate cu personalul inclus în proiect, pe perioada în care acesta este delegat, detaşat, mutat temporar în alte structuri decât cele prevăzute în contractul de finanțare, aflat în concediu medical sau concediu de maternitate;
* următoarele drepturi de natură salarială:

1. valoarea nominală a tichetelor de masă, tichetelor de creșă, voucherelor de vacanță;
2. drepturile de hrană, compensații lunare pentru chirie, norme de echipare;
3. indemnizații primite la data încetării raporturilor de muncă;
4. sumele primite de salariat cu titlu de despăgubiri reprezentând contravaloarea cheltuielilor salariatului și familiei sale necesare în vederea revenirii la locul de muncă, precum și eventualele prejudicii suferite de acesta ca urmare a întreruperii concediului de odihnă.

* Orice cheltuiala finanțată în cadrul Priorității 2

### 5.3.4. Opțiuni de costuri simplificate. Costuri directe și costuri indirecte

În cadrul proiectelor depuse în baza prezentului ghid, se va utiliza opțiunea costurilor indirecte (maxim 15% din valoarea cheltuielilor directe, respectiv asigurarea cheltuielilor pentru rambursare salarială) pentru asigurarea sprijinului logistic aferent personalului implicat în sistemul de gestionare, coordonare și control a fondurilor europene.

**În categoria cheltuielilor indirecte se includ următoarele tipuri de cheltuieli indicative:**

* materiale consumabile,
* active fixe și obiecte de inventar, necesare pentru desfășurarea activității, de tipul furniturilor de birou, mobilier și alte tipuri de active fixe și obiecte de inventar (ex. autoturisme, distrugătoare documente, aparate de îndosariat, aparate de laminat, telemetre, roți măsurat distanțe),
* servicii de telefonie mobilă și fixă,
* abonament internet, cablu TV,
* curierat,
* combustibil,
* asigurări de tip RCA, ITP, RAR, CASCO etc.,
* taxe,
* întreținere și reparații aferente autoturismelor,
* semnături electronice,
* software contabil, software legislativ, software eșantionare,
* chirie/achiziție/rată leasing sediu,
* achiziționare și întreținere echipamente aferente securității sediului,
* utilități,
* mentenanță (materiale și servicii de întreținere a sediului),
* piese de schimb, revizii și mentenanță echipamente TIC,
* servicii stocare în cloud,
* actualizare bază de date legislativă,
* arhivare și depozitare,
* cheltuieli de protocol,
* achiziționare publicații de specialitate, etc.

**Cheltuielile indirecte se asigură începând cu luna următoare celei pentru care au fost efectuate ultimele cheltuieli de acest tip cu rambursare din POAT 2014-2020. În cazul solicitanților care nu au avut proiecte cu finanțare din POAT 2014-2020 care să includă cheltuieli din categoria celor indirecte, prin proiectele finanțate din PoAT 2021-2027 cheltuielile indirecte se asigură începând cu luna depunerii proiectului sau de la data semnării acordului de delegare în cazul organismelor intermediare (dacă aceasta este anterioară semnării contractului de finanțare, dar nu mai devreme de 1 ianuarie 2021).**

### 5.3.5. Opțiuni de costuri simplificate. Costuri unitare/sume forfetare/ și rate forfetare N/A

### 5.3.6. Finanțare nelegată de costuri N/A

## Valoare minimă și maximă eligibilă/nerambursabilă a unui proiect

În elaborarea bugetului proiectului, solicitanții trebuie să aibă în vedere **costurile necesare, indispensabile realizării proiectului și să le stabilească în mod rezonabil**. Stabilirea bugetului presupune o bună cunoaștere a proiectului, în detaliu a activităților, astfel încât estimarea lui să fie cât mai realistă, pentru a fi evitate situațiile de supra-bugetare sau sub-bugetare.

## Cuantumul cofinanțării acordate

Informații despre rata de cofinanțare se regăsesc la pct 3.4 ”Rata de cofinanțare” din prezentul ghid.

În cazul solicitantului *autoritate a administraţiei publice centrale finanţată integral de la bugetul de stat/bugetul asigurărilor sociale*, valoarea finanțării nerambursabile este egală cu finanțarea din Fondul European de Dezvoltare Regională și va fi calculată automat de către aplicația MySMIS2021.

În cazul solicitantului:

* + *autoritate a administraţiei publice centrale finanțată integral din venituri proprii sau finanțată parţial din venituri proprii şi bugetul de stat/bugetul asigurărilor sociale/bugetele fondurilor speciale* sau
  + *organism neguvernamental nonprofit, de utilitate publică, cu personalitate juridică, care funcţionează în domeniul dezvoltării regionale* înființat în baza Legii nr. 315 din 28 iunie 2004 privind dezvoltarea regională în România

valoarea finanțării nerambursabile este maximum 100% din valoarea eligibilă a proiectului și va fi calculată și completată în aplicația MySMIS2021 de către solicitant.

## Durata proiectului

Perioada de implementare a proiectelor va fi de la 1 ianuarie 2021 sau, pentru structurile nou introduse în sistemul de coordonare, gestionare și control al fondurilor, de la momentul îndeplinirii criteriilor menționate în art.17 din Legea nr. 153/2016 și până la 31.12.2027 cu posibilitate de prelungire în funcție de execuția financiară a Priorității 1. În cazul Organismelor Intermediare cu funcții delegate în domeniul sănătății, perioada de implementare va fi de la data semnării acordului de delegare a funcțiilor de către AM PoS.

## Alte cerințe de eligibilitate a proiectului N/A

# **INDICATORI DE ETAPĂ**

Indicatorii de etapă se corelează cu activitatea de bază declarată de beneficiar în cererea de finanțare, precum și cu rezultatele așteptate ale proiectului. Primul indicator de etapă poate fi stabilit la un interval de o lună, dar nu mai mult de 6 luni, calculat din prima zi de începere a implementării proiectului, așa cum este prevăzută în contractul de finanțare/decizia de finanțare, după caz. Prin excepție, dacă data de începere a implementării proiectului este anterioară datei de semnare a contractului de finanțare/emiterii deciziei de finanțare, după caz, primul indicator de etapă este raportat la data semnării contractului/deciziei de finanțare.

În intervalul dintre doi indicatori de etapă consecutivi, autoritatea de management monitorizează proiectul în cauză pe baza rapoartelor de progres și a vizitelor de monitorizare, putând utiliza un sistem specific de repere intermediare și instrumente de monitorizare detaliate în procedurile operaționale ale autorității de management care să permită evaluarea permanentă a evoluției progresului implementării proiectului și posibile abateri de la graficul de implementare sau de natură să afecteze atingerea indicatorilor de realizare și de rezultat.

De asemenea, Autoritatea de management are obligația de a monitoriza îndeplinirea indicatorilor de etapă și sprijină beneficiarul pentru a identifica soluții adecvate pentru îndeplinirea indicatorilor de etapă și pentru buna implementare a proiectelor care fac obiectul contractului/deciziei de finanțare.

Indicatorii de etapă fac obiectul monitorizării de către autoritatea de management și, în situația nerealizării acestora, autoritatea de management adoptă și implementează, în funcție de riscurile identificate, acțiuni și măsuri de monitorizare consolidată. Contractul de finanțare/decizia de finanțare, după caz, include prevederi cu caracter obligatoriu privind acțiunile și măsurile consolidate de monitorizare și condițiile de aplicare a acestora.

În ceea ce privește indicatorii de etapă care se vor aplica proiectelor depuse în baza prezentului ghid, aceștia au în vedere respectarea gradului de realizare a țintelor financiare asumate în Memorandumul privind estimările cu privire la contribuția UE din fondurile europene aferente perioadelor de programare financiară 2014-2020 și 2021- 2027 a fondurilor europene gestionate, aprobat in Guvern.

In situația îndeplinirii cu întârziere a unui indicator de etapă, beneficiarul poate face dovada îndeplinirii acestuia, ulterior, și prin rapoartele de progres sau cu ocazia vizitelor de monitorizare, iar autoritatea de management/organismul intermediar, după caz, înregistrează în sistemul informatic MySMIS2021/SMIS2021+ îndeplinirea cu întârziere.

Neîndeplinirea unui indicator de etapă nu are natura și implicațiile unei nereguli sau unei fraude, așa cum sunt acestea definite la art. 2 alin. (1) lit. a) și b) din Ordonanța de urgență a Guvernului nr. 66/2011, aprobată cu modificări și completări prin Legea nr. 142/2012, cu modificările și completările ulterioare. Cu excepția primului indicator de etapă, în cazul neîndeplinirii celorlalți indicatori de etapă la termenele prevăzute în planul de monitorizare, actualizat prin actele adiționale aprobate, în completarea acțiunilor și măsurilor consolidate de monitorizare, autoritatea de management/organismul intermediar, după caz, poate aplica, în funcție de analiza obiectivă și riscurile identificate, în condițiile prevăzute în contractul/decizia de finanțare, alte măsuri specifice prevăzute în contractul/decizia de finanțare, cu condiția ca acestea să nu aducă atingere prevederilor naționale și regulamentelor europene aplicabile.

În cazul nerealizării indicatorilor de etapă din primul an de implementare în decurs de 6 luni de la finalizarea primului an de implementare, din motive imputabile beneficiarului/liderului de parteneriat și/sau partenerilor acestuia, precum și în situația unor întârzieri semnificative în îndeplinirea indicatorilor de etapă care afectează substanțial sau fac imposibilă realizarea obiectivelor și atingerea rezultatelor proiectului asumate prin contractul/decizia de finanțare, autoritatea de management, după caz, poate proceda la rezilierea contractului de finanțare/deciziei de finanțare, potrivit prevederilor art. 37 și 38 din Ordonanța de urgență a Guvernului nr. 133/2021, și recuperarea sumelor deja plătite beneficiarului.

# **COMPLETAREA ȘI DEPUNEREA CERERILOR DE FINANȚARE**

## Completarea formularului cererii

Se vor urma indicațiile de completare disponibile în portalul MySMIS2021, pentru fiecare funcție/secțiune din cerere. Funcțiile din cererea de finanțare și indicațiile de completare pe care le veți găsi în aplicația MySMIS2021, sunt cuprinse în Anexa nr. 1 la prezentul ghid pentru orientare și pentru a obține informațiile necesare completării unei cereri de finanțare înainte de accesarea MySMIS2021.

Cererea de finanțare se va depune prin intermediul aplicației informatice MySMIS2021, semnată electronic de către reprezentantul legal sau de către împuternicit.

Completarea cererii de finanţare în mod clar şi coerent va facilita procesul de evaluare. În acest scop, vă rugăm să furnizați informațiile într-o manieră concisă, dar completă, să prezentați date relevante pentru înțelegerea proiectului, să prezentați acțiunile concrete propuse în proiect, indicând clar legătura cu obiectivele şi scopul proiectului, să cuantificați pe cât posibil rezultatele, beneficiile şi costurile proiectului, să prezentați un calendar realist de implementare și o estimare a costurilor cât mai aproape de realitatea pieței.

Modelul standard al cererii de finanţare care va fi completat în aplicația MySMIS2021 este disponibil, pe pagina de internet: www.mfe.gov.ro.ro, Secțiunea PoAT 2021-2027.

În completarea formularului cererii de finanțare, pentru a vă asigura de respectarea condițiilor de admisibilitate, eligibilitate și a criteriilor de evaluare tehnico-financiară, recomandăm consultarea inclusiv a Anexei 2 -Declarația Unica si a Anexei nr 4 – Grila de evaluare tehnico-financiară.

## Limba utilizată în completarea cererii de finanțare

Redactarea cererii de finanțare se va realiza în limba română.

## Metodologia de justificare și detaliere a bugetului cererii de finanțare

În ceea ce privește bugetul proiectului, acesta trebuie să acopere toate costurile eligibile ale proiectului pentru întreaga perioadă de implementare. Sumele introduse vor fi exprimate în lei şi calculate, prin rotunjire aritmetică la cel mult două zecimale.

În elaborarea bugetului proiectului, solicitanții trebuie să aibă în vedere costurile necesare, indispensabile realizării proiectului. Astfel, la calcularea valorii eligibile a unei cheltuieli, trebuie să se aibă în vedere legătura directă a acesteia cu proiectul. În acest scop, la calculul valorii eligibile se va aplica un procent atunci când personalul respectiv are și alte atribuții decât cele aferente fondurilor FEDR, FC, FSE+ și pentru activitățile orizontale FTJ. Procentele trebuie estimate astfel încât să se asigure un buget eligibil rezonabil.

Bugetul cererii de finanțare se fundamentează pe categoriile de cheltuieli prevăzute la secțiunea 5.3 Eligibilitatea cheltuielilor din prezentul ghid.

Orice cheltuială inclusă în buget trebuie încadrată într-una din aceste categorii.

Autoritatea de Management pentru POAT îşi rezervă dreptul de a întreprinde măsurile necesare pentru a se asigura de rezonabilitatea valorilor cuprinse în bugetele orientative din contractele/deciziile de finanțare.

În acest scop, având în vedere că bugetul este estimat în baza salariilor acordate conform legislației naționale specifice, se solicită anexarea statului/statelor de plată pe baza căruia se fundamentează bugetul.

## Anexe și documente obligatorii la depunerea cererii

* **Declarația unică a solicitantului** se depune odată cu cererea de finanțare, urmând ca în situația în care, după evaluarea tehnică și financiară, proiectul este propus pentru contractare, solicitantul să facă, prin documente justificative, dovada îndeplinirii condițiilor de eligibilitate prevăzute de Ghidul Solicitantului în etapa de contractare. Aplicația MySMIS2021/SMIS2021+ va genera declarația unică, care va fi completată de solicitant și va fi semnată cu semnătură electronică extinsă de către reprezentantul legal al acestuia.
* organigrama instituitei aprobată;
* extras din regulamentul de organizare și funcționare aprobat, cu privire la structurile pentru care se solicită rambursare;
* stat de plată;
* tabelul privind calculul echivalentului normă întreagă (conform Anexei 3 la Ghidul Solicitantului).

Pentru Organismele Intermediare: Acordul de Delegare și avizul Autorității de Management (atât la depunerea cererii de finanțare, cât și la modificarea proiectelor). Avizul trebuie sa reflecte/confirme faptul ca structura si numărul personalului sunt corespunzătoare activităților delegate de AM PoS. Menționăm ca este necesar ca acest aviz sa fie reemis ori de cate ori intervin modificări la nivelul structurii (a Organismului Intermediar) din punct de vedere al diminuării/suplimentarii numărului de personal.

În plus pe lângă documentele prevăzute mai sus, în cazul proiectelor pentru care se solicită rambursarea cheltuielilor cu **echipa de proiect, sunt necesare și următoarele documente:**

* ordinul de numire al echipei de proiect semnat sau un document aprobat la nivelul conducerii solicitantului privind membrii echipei nominalizați din cadrul personalului existent al solicitantului;
* stat de plată pentru membrii echipei de proiect nominalizați din cadrul personalului existent al solicitantului.

## Aspecte administrative privind depunerea cererii de finanțare

Pentru a putea fi încărcate și transmise prin MySMIS2021, cererea de finanțare și toate documentele care vor fi atașate trebuie semnate electronic astfel:

A. Dacă persoana care administrează entitatea este reprezentantul legal sau o persoană căreia i s-a delegat această calitate în nume propriu:

* cererea de finanțare se semnează electronic de către aceasta și se transmite prin aplicație.
* documentele originale în format hârtie precum facturi, contracte etc. se scanează, se semnează electronic de către acesta și se încarcă în aplicație. Aceste documente pot fi semnate de o persoană înrolată cu condiția ca aceasta să dețină certificat, să fi urmat pașii pentru identificare electronică în aplicație și să fie inclusă în Lista persoanelor înrolate care pot semna electronic documente justificative atașate la cererea de finanțare completată și semnată conform Anexei 6.
* declarațiile și alte documente care se completează pe modelul din anexele la Ghidul Solicitantului sau care trebuie semnate de către reprezentantul legal/persoana căreia i s-a delegat această calitate, pot fi semnate electronic de către acesta/aceasta, fără a mai fi tipărite, semnate pe suport hârtie și ulterior scanate și semnate electronic.

B. Dacă persoana care administrează entitatea este persoana căreia i s-a delegat calitatea de reprezentant legal în numele și pentru acesta:

* cererea de finanțare se semnează electronic de către aceasta și se transmite prin aplicație.
* documentele originale în format hârtie precum facturi, contracte etc. se scanează, se semnează electronic de către aceasta și se încarcă în aplicație. Aceste documente pot fi semnate de o persoană înrolată cu condiția ca aceasta să dețină certificat, să fi urmat pașii pentru identificare electronică în aplicație și să fie inclusă în Lista persoanelor înrolate care pot semna electronic documente justificative atașate la cererea de finanțare completată și semnată conform Anexei 6.
* declarațiile (cu excepția declarației privind conflictul de interese) și alte documente pentru care se utilizează modelul din anexele la Ghidul Solicitantului sau care trebuie semnate de către reprezentantul legal, se completează cu numele reprezentantului legal și se semnează electronic de persoana căreia i s-a delegat această calitate.
* declarația privind conflictul de interese se completează în nume propriu și se semnează electronic de către persoana căreia i s-a delegat calitatea de reprezentant legal. Nu se atașează și declarație semnată în nume propriu de reprezentantul legal care a delegat această calitate.

Documentele mai sus menționate (cererea de finanțare și anexele) vor fi transmise prin aplicația informatică MySMIS2021, accesând link-ul publicat pe site-ul http://mfe.gov.ro la secțiunea MySMIS2021.

În cazul în care MySMIS2021 nu este disponibil, se vor urma indicațiile ce vor fi publicate pe site-ul www.fonduri-ue.ro, secțiunea dedicată POAT.

**Foarte important!**

* Cererea de finanţare depusă prin MySMIS2021 primește automat un cod unic de identificare alocat de aplicația MySMIS2021 la momentul înregistrării cererii de către solicitant denumit ”cod proiect”. Aplicația MySMIS2021 înregistrează data și ora trimiterii cererii de finanţare.
* Aplicația MySMIS2021 respinge automat încercarea de depunere a cererii de finanțare după termenul stabilit în Ghidul Solicitantului, respectiv după data de închidere a apelului selectată în aplicația informatică.
* Documentele justificative aferente cererii de finanțare se vor transmite semnate electronic de către reprezentantul legal desemnat sau de către persoana împuternicită să reprezinte legal beneficiarul conform actului anexat la cerere.
* Cererile de finanțare și documentele însoțitoare ale cererii de finanţare transmise prin alte mijloace (de ex.: suport hârtie, fax, e-mail) vor fi respinse, cu excepția cazurilor în care sunt solicitate în mod expres de AM POAT.

În cazul în care, după parcurgerea prezentului document, aveți întrebări legate de pregătirea și completarea cererii de finanțare, le puteți trimite la adresele de e-mail helpdesk.poat@mfe.gov.ro.

După parcurgerea și completarea tuturor pașilor descriși mai sus, numai reprezentantul legal/împuternicitul solicitantului, va putea genera din sistem cererea de finanțare pentru structura pe care o reprezintă. În acest sens, reprezentantul legal/împuternicitul va selecta butonul “Blocare editare proiect”. În cazul în care se doresc a fi făcute și alte modificări ulterior blocării la editare a cererii de finanțare, se apasă butonul “Deblocare editare”.

Pentru transmiterea cererii de finanțare, se urmează pașii descriși în Manualul de utilizare MySMIS2021 Front Office Modulul Cerere de finanțare (link: https://www.fonduri-ue.ro/mysmis), cu precizarea că, odată realizat, acest pas este ireversibil și poate fi efectuat numai de către persoana înregistrată ca reprezentant legal în aplicația MySMIS2021, în secțiunea (funcția) Solicitant.

Cererea de finanțare transmisă prin MySMIS2021 va purta semnătura electronică a acestei persoane care poate fi reprezentantul legal desemnat sau o persoană împuternicită să reprezinte legal beneficiarul conform actului anexat la cerere.

## Anexele și documente obligatorii la momentul contractării

Se vor depune documentele justificative care fac dovada îndeplinirii condițiilor de eligibilitate prevăzute de Ghidul Solicitantului, și anume:

* copia actului care atestă calitatea de reprezentant legal. Se atașează numai în situația în care conducătorul instituției a delegat calitatea de reprezentant legal.
* copii ale documentelor statutare ale solicitantului, respectiv actul constitutiv împreună cu toate modificările unde este cazul, statutul și, dacă este cazul, certificatul de înregistrare în Registrul asociațiilor și fundațiilor pentru beneficiarii, alții decât instituții publice.

În plus, în etapa de contractare a proiectului, este necesar a încărca în aplicația MySMIS2021 Formularul nr. 1 - Fişa de fundamentare a proiectului propus la finanţare/finanţat din fonduri europene prevăzut de Hotărârea Guvernului nr. 829/2022 pentru aprobarea Normelor metodologice de aplicare a Ordonanței de urgență a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă **avizat de AM POAT.**

Beneficiarii instituții publice trebuie să transmită pe suport de hârtie/electronic la adresa de e-mail [secretariat.dgatpe@mfe.gov.ro](mailto:secretariat.dgatpe@mfe.gov.ro), la AM POAT spre avizare Formularul nr. 1 - Fişa de fundamentare a proiectului propus la finanţare/finanţat din fonduri europene prevăzut de Hotărârea Guvernului nr. 829/2022. La completarea Formularului 1, se va avea în vedere următorul procent pentru calculul valorii din fonduri externe nerambursabile: **44,3393%**.

În procesul de evaluare/contractare, AM POAT își rezervă dreptul de a solicita și alte documente suplimentare cu scopul de a se asigura de fundamentarea informațiilor incluse în cererea de finanțare și, mai ales, a bugetului proiectului.

## Renunțarea la cererea de finanțare

In cazuri bine justificate, solicitantul poate renunța la cererea de finanțare depusa.

Acesta va trimite la AM POAT o Nota privind inițierea procesului de retragere a cererii de finanțare, în care va prezenta motivele care au dus la aceasta decizie.

# **PROCESUL DE EVALUARE, SELECȚIE ȘI CONTRACTARE A PROIECTELOR**

## Principalele etape ale procesului de evaluare, selecție și contractare

Autoritatea de management va aplica criterii și proceduri nediscriminatorii și transparente, care să asigure respectarea tuturor drepturilor prevăzute în Carta drepturilor fundamentale ale Uniunii Europene și care să fie conforme cu principiul dezvoltării durabile și cu politica de mediu a Uniunii. Ghidul de aplicare a Cartei drepturilor fundamentale a Uniunii Europene în implementarea fondurilor europene nerambursabile elaborat de MIPE poate fi consultat la următorul link: <https://mfe.gov.ro/wp-content/uploads/2022/08/0289aed9bcb174a18d17d7badb94816f.pdf>, iar Carta drepturilor fundamentale la <https://eur-lex.europa.eu/legal-content/RO/TXT/PDF/?uri=CELEX:12012P/TXT&from=DE>.

Cererile de finanțare depuse de solicitanți în sistemul MySMIS 2021/SMIS2021+ se evaluează în conformitate cu metodologia de evaluare și selecție aprobată de Comitetul de monitorizare al programului, cu respectarea regulilor prevăzute în Ordonanța de urgență nr. 23/2023.

Procesul de evaluare cuprinde o singură etapă, respectiv de evaluare tehnico-financiară, descrisă la pct. 8.4 de mai jos. În evaluarea tehnico-financiară se va urmări îndeplinirea criteriilor prezentate în anexa nr 4 la prezentul ghid.

## Conformitate administrativă – DECLARAȚIA UNICĂ

Respectarea cerințelor de ordin administrativ și îndeplinirea condițiilor de eligibilitate, așa cum sunt prevăzute în Ghidul Solicitantului, sunt asumate prin declarația unică a solicitantului care se depune odată cu cererea de finanțare, urmând ca în situația în care, după evaluarea tehnică și financiară, proiectul este propus pentru contractare, solicitantul să facă, prin documente justificative, dovada îndeplinirii condițiilor de eligibilitate prevăzute de Ghidul Solicitantului în etapa de contractare.

Prin declarația unică, emisă pe proprie răspundere, sub sancțiunea pedepselor prevăzute de legislația penală în vigoare privind falsul intelectual și falsul în declarații, solicitantul confirmă îndeplinirea tuturor condițiilor de eligibilitate, inclusiv a condițiilor de evitare a dublei finanțări, conflictelor de interese, situație de întreprindere în dificultate/faliment, ajutor de stat, eligibilitate TVA, plata datoriilor la zi față de bugetul public, precum și pentru a face dovada altor condiții de eligibilitate ale solicitantului și ale proiectului prevăzute în Ghidul Solicitantului.

Aplicația MySMIS2021/SMIS2021+ va genera declarația unică, care va fi completată de solicitant și va fi semnată cu semnătură electronică extinsă de către reprezentantul legal al acestuia.

Odată cu generarea și semnarea declarației unice, solicitantului i se va aduce la cunoștință, în mod automat, prin sistemul informatic MySMIS2021/SMIS2021+ că, în etapa de contractare, are obligația de a face dovada celor declarate.

## Etapa de evaluare preliminară – dacă este cazul (specific pentru intervențiile FSE+) N/A

## Evaluarea tehnică și financiară. Criterii de evaluare tehnică și financiară

Proiectele vor fi evaluate din punct de vedere tehnic şi financiar, pe baza următoarelor criterii de evaluare:

* Relevanța, inclusiv coerența activităților cu obiectivele PoAT;
* Fezabilitatea;
* Eficacitatea;
* Impactul finanțării salariilor asupra gradului de realizare a țintelor financiare asumate în Memorandumul privind Estimările anuale cu privire la contribuția UE din fondurile europene aferente perioadelor de programare financiară 2014-2020 și 2021- 2027 a fondurilor europene gestionate, aprobat in Guvern (pentru instituțiile cu atribuții în gestionarea și coordonarea fondurilor europene)
* Impactul finanțării salariilor asupra gradului de ocupare a structurii solicitantului – (pentru proiectele depuse de ACP, AA, STS, SRI)

Evaluarea tehnico-financiară se realizează prin completarea grilei prevăzută în Anexa nr. 4 la prezentul ghid, în termen de 20 zile lucrătoare de la data primirii cererii de finanțare.

Grila de evaluare tehnico-financiară conține, în conformitate cu prevederile Ordonanța de urgență nr. 23/2023, un număr maxim de 10 criterii de evaluare tehnică și financiară, defalcate/detaliate la nivel de subcriterii, al căror număr cumulat nu poate fi mai mare de 30. Totodată, minimum 50% din criteriile sau subcriteriile utilizate pentru evaluarea tehnică și financiară sunt complet digitalizabile.

**Evaluarea tehnico-financiară se finalizează cu acordarea unui punctaj, fiind admise în vederea contractării acele proiecte care depășesc 50% din punctajul maxim care poate fi acordat.**

AM POAT poate cere solicitantului, prin intermediul solicitărilor de clarificări, documente/informații suplimentare privind cererea de finanţare, atunci când constată că acestea lipsesc sau nu sunt suficient de clare. De asemenea, AM POAT solicită modificarea bugetului proiectului, în sensul reducerii cheltuielilor eligibile atunci când se constată că unele cheltuieli nu îndeplinesc condițiile cumulative prevăzute în Hotărârea Guvernului nr. 873/2022 pentru stabilirea cadrului legal privind eligibilitatea cheltuielilor efectuate de beneficiari în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european plus, Fondul de coeziune și Fondul pentru o tranziție justă, spre exemplu dacă:

* sunt incluse cheltuieli neeligibile conform *secțiunii 2.3* *Eligibilitatea cheltuielilor* din prezentul Ghid sau resursele umane sunt încadrate eronat în categoriile de personal în cadrul acestei secțiuni;
* solicitantul nu transmite documentele justificative necesare susținerii sumelor prevăzute în bugetul proiectului;
* sunt incluse marje supraestimate de creștere a prețurilor.

Pot fi formulate mai multe seturi de clarificări. Solicitantul va avea posibilitatea de a procura documentația necesară pentru completarea proiectului, de a transmite informațiile către AM POAT și de a completa câmpurile deschise/secțiunile deblocate din cererea de finanțare (dacă este cazul), în condițiile și în termenul limită precizate în solicitarea de clarificări, dar nu mai mult de 5 zile lucrătoare. În cazul în care solicitantul nu răspunde cererii de clarificări transmise de AM POAT în termenul indicat, va primi o nouă solicitare de clarificări în care i se va indica un nou termen de răspuns. AM POAT va reveni de maxim două ori cu solicitarea de clarificări, indicându-i beneficiarului un nou termen de răspuns. În situația în care după cele două reveniri la solicitarea de clarificări transmise electronic (pe e-mail), solicitantul nu transmite niciun răspuns (nici răspuns la clarificări prin aplicație și nici răspuns prin care să argumenteze solicitarea de prelungire a ultimului termen dat de AM POAT), AM POAT poate respinge cererea de finanțare.

În cazul solicitării de clarificări, evaluarea tehnico-financiară se suspendă, urmând ca un alt termen de 5 zile lucrătoare să curgă din momentul primirii răspunsului prin aplicația electronică MySMIS2021.

## Aplicarea pragului de calitate

Pentru proiectele depuse în baza apelului de proiecte definit în conformitate cu prevederile prezentului ghid, este stabilit un prag de calitate sub care proiectele depuse la finanțare sunt declarate respinse și care este de minim 50% din punctajul maxim care poate fi acordat.

Criteriile de evaluare care contribuie la îndeplinirea pragului de calitate sunt prevăzute în Anexa nr 4- Grila de evaluare tehnico-financiară la prezentul ghid.

## Aplicarea pragului de excelență N/A

## Notificarea rezultatului evaluării tehnice și financiare.

Beneficiarul este notificat prin intermediul sistemului informatic MySMIS 2021 asupra rezultatului evaluării tehnice și financiare printr-o adresa de aprobare/respingere a finanțării, indicându-se punctajul obținut și justificarea acordării respectivului punctaj, pentru fiecare criteriu în parte.

## Contestații

Împotriva rezultatului evaluării tehnice și financiare, solicitantul poate formula contestație în termen de 30 zile calendaristice, calculat de la data comunicării rezultatului evaluării.

Contestația trebuie să cuprindă, cel puțin următoarele elemente:

- datele de identificare ale solicitantului: denumire, sediu, datele de contact precum și altele asemenea și a cererii de finanțare: titlu, cod unic SMIS;

- datele de identificare ale reprezentantului legal al solicitantului;

- criteriul/criteriile contestate;

- motivele de fapt și de drept ale contestației, detaliate pentru fiecare criteriu de evaluare și selecție în parte contestat;

- semnătura reprezentantului legal/împuternicit al solicitantului.

Pentru soluționarea contestațiilor, prin decizie a conducătorului autorității de management, se constituie comitetul de soluționare a contestațiilor, care poate solicita informații și documente necesare pentru soluționarea contestației, cu respectarea principiilor tratamentului egal și nediscriminării. Atribuțiile și responsabilitățile comitetului de soluționare a contestațiilor sunt stabilite prin decizie a conducătorului autorității de management conform procedurilor operaționale.

Comitetul de soluționare a contestațiilor soluționează contestația prin decizie motivată, în termen de 30 zile calendaristice de la data înregistrării acesteia, care se comunică solicitantului.

Împotriva deciziei, solicitantul poate formula plângere în termenul prevăzut de lege la instanța de contencios administrativ, în conformitate cu prevederile Legii contenciosului administrativ nr. 554/2004, cu modificările și completările ulterioare.

În cazul admiterii contestației ca rezultat al reevaluării tehnice și financiare, autoritatea de management, procedează la inițierea etapei de contractare, având în vedere considerentele deciziei de soluționare a contestației.

## Contractarea proiectelor

### 8.9.1 Verificarea îndeplinirii condițiilor de eligibilitate

În etapa de contractare, solicitanților li se solicita, prin sistemul informatic MySMIS2021/SMIS2021+, să facă dovada celor declarate prin declarația unică, respectiv să prezinte documentele justificative prin care fac dovada îndeplinirii tuturor condițiilor de eligibilitate.

Solicitantul transmite documentele solicitate în etapa de contractare, sub sancțiunea respingerii cererii de finanțare, în termen de 15 zile lucrătoare, calculat de la data primirii solicitării autorității de management/organismului intermediar, după caz.

Autoritatea de management poate solicita clarificări în etapa de contractare, în legătură cu documentele verificate, cu respectarea principiului tratamentului egal și nediscriminării, iar solicitanții au obligația să răspundă la clarificări cu respectarea termenului de 15 zile lucrătoare de răspuns, calculat de la data primirii solicitării de clarificări, sub sancțiunea respingerii cererii de finanțare.

Verificarea îndeplinirii condițiilor de eligibilitate se realizează pe baza informațiilor și documentelor prezentate de solicitant, inclusiv a răspunsurilor la solicitările de clarificări, a informațiilor și documentelor care pot fi accesate, obținute sau puse la dispoziția autorității de management, din bazele de date administrate de alte instituții publice, pe baza protocoalelor încheiate cu acestea și a informațiilor și documentelor care au însoțit cererea de finanțare disponibile în sistemul informatic MySMIS2021/SMIS2021+.

Anterior încheierii contractelor/deciziilor de finanțare autoritatea de management se asigură că sunt îndeplinite cerințele minime obligatorii pentru selectarea proiectelor, așa cum sunt acestea prevăzute la art. 73 alin. (2) din Regulamentul (UE) nr. 2021/1060, cu modificările și completările ulterioare.

Durata totală până la semnarea contractului de finanțare sau emiterea deciziei de finanțare nu poate depăși 180 de zile calendaristice calculate de la depunerea cererii de finanțare.

### 8.9.2 Decizia de acordare a finanțării

Urmare verificării îndeplinirii condițiilor de eligibilitate, autoritatea de management va emite decizia de aprobare a finanțării, respectiv decizia de respingere a finanțării. Pentru proiectele selectate spre finanțare, în baza deciziei de aprobare a finanțării autoritatea de management va proceda la încheierea contractului de finanțare/emiterea deciziei de finanțare, după caz.

### 8.9.3 Definitivarea planului de monitorizare al proiectului

Indicatorii de etapă sunt cuprinși în planul de monitorizare a proiectului, parte integrantă a contractului de finanțare. Planul de monitorizare se va completa pe baza informațiilor furnizate de către solicitanți în cererea de finanțare, la secțiunile ”Indicatori de etapă” și ”Planul de monitorizare a proiectului”.

Planul de monitorizare include, de asemenea, valorile țintelor finale ale indicatorilor de realizare și de rezultat care trebuie atinse ca urmare a implementării proiectului, precum și valorile de bază/de referință ale acestora, dacă există.

Pe baza informațiilor incluse în cererea de finanțare și, dacă este cazul, a informațiilor suplimentare solicitate beneficiarului, autoritatea de management după caz, verifică și validează indicatorii de etapă care vor fi prevăzuți în Planul de monitorizare a proiectului.

Planul de monitorizare al proiectului poate face obiectul unor modificări prin act adițional la contractul/decizia de finanțare.

### 8.9.4 Semnarea contractului de finanțare/emiterea deciziei de finanțare

Dacă propunerea de proiect îndeplinește toate cerințele impuse de procesul de evaluare, AM POAT va solicita beneficiarului completarea graficului pentru depunerea cererilor de rambursare a cheltuielilor prin intermediul aplicației MySMIS2021 și, urmare primirii acestuia, va întocmi documentele necesare în vederea contractării proiectului. Dacă este cazul, AM POAT va solicita și informații/documente pentru completarea contractului/deciziei de finanțare prin intermediul aplicației MySMIS2021.

Pentru fiecare proiect finanțat se va semna un contract de finanțare/decizie de finanţare între beneficiari şi AM POAT în care vor fi stipulate drepturile, obligațiile și responsabilitățile fiecărei părți.

Tipul de contract încheiat între autoritatea de management şi beneficiari se va stabili în funcție de tipul de beneficiari implicați, astfel:

1. Cu instituţii din afara Ministerului Investițiilor și Proiectelor Europene (MIPE): **CONTRACT de finanţare**
2. Cu MIPE/structuri din MIPE: **DECIZIE de finanţare**

Beneficiarul poate transmite către AM POAT propuneri justificate de modificare a deciziei/contractului de finanțare, caz în care termenul pentru semnarea acesteia/acestuia se suspendă, urmând a fi reluat după agrearea unei forme finale a deciziei/contractului de finanțare şi primirea acesteia de la AM POAT.

# **ASPECTE PRIVIND CONFLICTUL DE INTERESE**

Solicitantul va declara pe propria răspundere prin intermediul Declarației unice, că participarea la selecția de proiecte nu este de natură a crea o situație de conflict de interese în conformitate cu prevederile art. 70-73 și art 75 din Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției sau art. 301 din Codul penal.

# **ASPECTE PRIVIND PRELUCRAREA DATELOR CU CARACTER PERSONAL**

Solicitanții și beneficiarii de finanțare nerambursabilă au obligația de a respecta prevederile Regulamentului (UE) nr. 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei nr. 95/46/CE (Regulamentul general privind protecția datelor),  ale Legii nr. 190/2018 privind măsuri de punere în aplicare a Regulamentului (UE) nr. 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei nr. 95/46/CE (Regulamentul general privind protecția datelor), precum și prevederile Legii nr. 506/2004 privind prelucrarea datelor cu caracter personal și protecția vieții private în sectorul comunicațiilor electronice, cu modificările și completările ulterioare, prin care a fost transpusă Directiva nr. [2002/58](https://lege5.ro/App/Document/gm2dsnrsha/directiva-nr-58-2002-privind-prelucrarea-datelor-personale-si-protejarea-confidentialitatii-in-sectorul-comunicatiilor-publice-directiva-asupra-confidentialitatii-si-comunicatiilor-electronice?d=2023-01-31)/CE a Parlamentului European și a Consiliului privind prelucrarea datelor cu caracter personal și protecția vieții private în sectorul comunicațiilor electronice, cu modificările și completările ulterioare.

Depunerea cererii de finanțare reprezintă un angajament ferm privind acordul solicitantului, cu privire la prelucrarea datelor cu caracter personal procesate în evaluarea, contractarea și implementarea proiectului.

Solicitantul va declara pe propria răspundere prin intermediul Declarației unice, ca își exprima acordul cu privire la utilizarea şi prelucrarea datelor cu caracter personal de către de către AM/OI responsabil sau orice altă structura cu responsabilități în gestiunea și controlul fondurilor europene, în cadrul procesului de evaluare și contractare și în cadrul verificărilor de management/audit/control, în scopul îndeplinirii activităților specifice, cu respectarea prevederilor legale.

# **ASPECTE PRIVIND MONITORIZAREA TEHNICĂ ȘI RAPOARTELE DE PROGRES**

## Rapoartele de progres

Beneficiarii vor genera și transmite rapoarte de progres trimestriale/lunare (după caz), prin sistemul informatic MySMIS 2021/SMIS2021+, in termen de 30 de zile de la finalizarea perioadei de raportare.

Detalii cu privire la modul de completare a Raportului si alte informații care vizează procesul de monitorizare vor fi furnizate in cadrul Manualului Beneficiarului.

## Vizitele pe monitorizare

În perioada de implementare și la finalizarea proiectelor, AM POAT va efectua vizite de monitorizare la fata locului, rapoartele de vizita elaborate prin sistemul informatic MySMIS 2021/SMIS2021+ fiind generate in termen de 10 zile lucrătoare de la data vizitei.

Elaborarea rapoartelor se va realiza în conformitate cu prevederile procedurilor operaționale ale AM, informații cu privire la planificarea si derularea vizitelor se vor regăsi in cadrul Manualului Beneficiarului.

## Mecanismul specific indicatorilor de etapă. Planul de monitorizare

Planul de monitorizare a proiectului cuprinde:

* indicatorii de etapă stabiliți pentru perioada de implementare a proiectului pe baza cărora se monitorizează și se evaluează progresul implementării proiectului
* condițiile și documentele justificative pe baza cărora se evaluează și se probează îndeplinirea acestora, în vederea atingerii obiectivelor și țintelor finale ale indicatorilor de realizare și de rezultat prevăzuți în cererea finanțare și asumați în contractul de finanțare/decizia de finanțare, după caz.
* valorile țintelor finale ale indicatorilor de realizare și de rezultat care trebuie atinse ca urmare a implementării proiectului, precum și valorile de bază / de referință ale acestora, dacă există

Pe baza informațiilor incluse în cererea de finanțare și, dacă este cazul, a informațiilor suplimentare solicitate beneficiarului, autoritatea de management verifică și validează indicatorii de etapă care vor prevăzuți în Planul de monitorizare a proiectului.

In elaborarea Planului se vor avea in vedere orientările metodologice privind indicatorii de etapa ce vor fi aprobați prin ordin MIPE.

# **ASPECTE PRIVIND MANAGEMENTUL FINANCIAR**

## Mecanismul cererilor de prefinanțare

Pre-finanțarea este acordată beneficiarilor, conform prevederilor din Ordonanța de urgență nr. 133/2021 privind gestionarea financiară a fondurilor europene pentru perioada de programare 2021-2027 alocate României din FEDR, FC, FSE+, FTJ pentru a-i sprijini cu resursele financiare necesare susținerii cheltuielilor necesare implementării proiectelor finanțate din fonduri europene, fără depășirea valorii totale eligibile a contractului de finanțare.

Beneficiarii vor genera și transmite cereri de prefinanțare prin sistemul informatic MySMIS 2021/SMIS2021+.

*Detalii cu privire la modul de completare a Cererii de prefinanțare si alte informații care vizează mecanismul cererilor de prefinanțare vor fi furnizate in cadrul Manualului Beneficiarului.*

## Mecanismul cererilor de plată

Pe parcursul implementării proiectului, având în vedere prevederile din Ordonanța de urgență 133/2021 privind gestionarea financiară a fondurilor europene pentru perioada de programare 2021-2027 alocate României din FEDR, FC, FSE+, FTJ și conform graficului de prefinanțare/rambursare/plată din contractul de finanțare, beneficiarii vor genera și transmite cereri de plată prin sistemul informatic MySMIS 2021/SMIS2021+, în vederea virării sumelor necesare pentru plata cheltuielilor eligibile, rambursabile.

*Detalii cu privire la modul de completare a Cererii de plată si alte informații care vizează mecanismul cererilor de plată vor fi furnizate in cadrul Manualului Beneficiarului.*

## Mecanismul cererilor de rambursare

Pe parcursul implementării proiectului, având în vedere prevederile din Ordonanța de urgență nr. 133/2021 privind gestionarea financiară a fondurilor europene pentru perioada de programare 2021-2027 alocate României din FEDR, FC, FSE+, FTJ și conform graficului de prefinanțare/rambursare/plată din contractul de finanțare, beneficiarii vor genera și transmite cereri de rambursare prin sistemul informatic MySMIS 2021/SMIS2021 în vederea recuperării sumelor cheltuite pentru realizarea activităților din cadrul proiectului, sau în vederea justificării sumelor primite cu titlu de pre-finanțare.

*Detalii cu privire la modul de completare a Cererii de rambursare si alte informații care vizează mecanismul cererilor de plată vor fi furnizate in cadrul Manualului Beneficiarului.*

## Graficul cererilor de prefinanțare/plată/rambursare

AM POAT va solicita beneficiarului completarea Graficului de depunere a cererilor de prefinanțare/plata/rambursare a cheltuielilor (secțiune care va fi completată în format structurat în MySMIS 2021/SMIS2021).

## Vizitele la fața locului

În perioada de implementare a proiectelor, AM POAT va efectua verificări la fața locului care să certifice autenticitatea operațiunilor efectuate, în concordanță cu activitățile și acțiunile prevăzute în contractele de finanțare semnate. Rapoartele de vizita elaborate vor fi transmise beneficiarilor prin sistemul informatic MySMIS 2021/SMIS2021+.

Elaborarea rapoartelor se va realiza în conformitate cu prevederile procedurilor operaționale ale AM, informații cu privire la derularea vizitelor se vor regăsi în cadrul Manualului Beneficiarului.

# **MODIFICAREA GHIDULUI SOLICITANTULUI**

## Aspectele care pot face obiectul modificărilor prevederilor ghidului solicitantului

AM POAT își rezervă dreptul de a modifica prevederile prezentului ghid, fără a afecta dreptul beneficiarului la acces facil, transparent și nediscriminatoriu la fondurile alocate în cadrul prezentului ghid.

## Condiții privind aplicarea modificărilor pentru cererile de finanțare aflate în procesul de selecție (condiții tranzitorii)

Condițiile privind aplicarea modificărilor pentru cererile de finanțare aflate în procesul de selecție vor fi menționate în decizia de modificare a ghidului.

# **ANEXE**

1. Cerere de finanțare – indicații de completare

2. Declarația unică

3. Tabel privind calculul echivalentului normă întreagă

4. Grilă de evaluare tehnico-financiară

5. Corelare indicatori-buget

6. Listă specimene semnături

7. Lista actelor normative relevante în domeniul persoanelor cu dizabilități

8. Condiții specifice la contractul/decizia de finanțare

1. (a) o Europă mai competitivă și mai inteligentă, prin promovarea unei transformări economice inovatoare și inteligente și a conectivității TIC regionale;

   (b) o Europă mai verde, rezilientă, cu emisii reduse de dioxid de carbon, care se îndreaptă către o economie cu zero emisii de dioxid de carbon, prin promovarea tranziției către o energie curată și echitabilă, a investițiilor verzi și albastre, a economiei circulare, a atenuării schimbărilor climatice și a adaptării la acestea, a prevenirii și gestionării riscurilor, precum și a unei mobilități urbane durabile;

   (c) o Europă mai conectată prin dezvoltarea mobilității;

   (d) o Europă mai socială și mai favorabilă incluziunii, prin implementarea Pilonului european al drepturilor sociale;

   (e) o Europă mai aproape de cetățeni, prin promovarea dezvoltării durabile și integrate a tuturor tipurilor de teritorii și de inițiative locale. [↑](#footnote-ref-1)
2. *Ghidul Comisiei Europene pentru statele membre referitor la Comunicare și reguli de vizibilitate pentru programele 2021-2027, disponibil la link:* <https://ec.europa.eu/info/sites/default/files/funding_tenders/guidance_for_member_states-november_2021-final.pdf> [↑](#footnote-ref-2)